Vasemmisto palauttaa aktiivimallin? – Vaalivoiton avain kaivetaan naftaliinistä kakkosmallisena | Timo Heinonen\nVasemmisto palauttaa aktiivimallin? – Vaalivoiton avain kaivetaan naftaliinistä kakkosmallisena\nBlogi, tiistaina 15.09.2020\nKuka olisi uskonut, että viime vaalikauden huudon ja mellastuksen jälkeen työttömille suunnattu aktiivimalli palaisi? Ja vielä SDP:n saatua sillä vaalivoiton ja pääministeripuolueen aseman ja napattua vasemmistohallitukseensa myös vihreät ja itse vasemmistoliiton? Keskustallehan aktiivimalli tai sen kakkonen tai mikä vaan totta kai käy – isäpuolueena.\nSDP kutsuu aktiivimallia nyt yksilöllisen työnhaun malliksi 🙂 Hankkeen takana lienee nyt jo muihin tehtäviin siirretty entinen työministeri Timo Harakka. Harakkahan puhui tästä jo viime vuoden marraskuussa. Harakka puhui jo silloin, että ”Uudessa mallissa palvelut ja työnhakuvelvoite perustuvat yksilölliseen työllistymissuunnitelmaan”.\nAktiivimallin velvoittavuus siis palaa näin uuden nimen taakse piilotettuna. Mallissa kiristetään työttömien velvoitteita hakea työpaikkoja karenssin uhalla. Helsingin Sanomat kertoi tänään, että ”Määrä vaihtelisi esimerkiksi sen mukaan, millainen työtilanne työttömän asuinalueella on. Haettavien työpaikkojen määrä kuukaudessa voisi olla esimerkiksi vähimmillään nolla ja enimmillään neljä. Haarukka on kuitenkin yhä auki.\n”Työttömän niin sanottua aktiivisuutta tarkasteltaisiin kerran kuukaudessa. Jos työtön ei ole hakenut vaikkapa häneltä edellytettyä kolmea työpaikkaa, hän saa te-toimistolta ensin huomauksen. Jos sama toistuu kuukauden päästä uudestaan, seuraa karenssi eli työttömyysturvan väliaikainen katkaiseminen.”\nHS totesi aktiivimalliuutisessaan, että ”Ajatuksena on, että mitä enemmän työttömät velvoitetaan hakemaan töitä, sitä nopeammin he työllistyvät.”\nTämä ns. yksilöllisen työnhaun malli muistuttaakin Hesarin mukaan ”monilta osin Juha Sipilän (kesk) hallituksen edistämää omatoimisen työnhaun mallia, joka ristittiin julkisuudessa ”aktiivimalli kakkoseksi”. Sipilän hallitus luopui lähes valmiista mallista viime hetkellä työntekijäpuolen vastustuksen vuoksi.”\nMielenkiintoista siis nähdä nieleekö työntekijäpuoli ja ennen muuta Ay-liike aktiivimallin ja kepin, kun antajana on oma pääministeri Sanna Marin työministerinsä Tuula Haataisen kanssa?\nAikamoista tämä politiikka.\nJa hieman samanlaisia tunnelmia oli tänään myös täysistunnossakin, kun käsittelyssä oli sote-uudituksen ns. rajoittamislakien tiukennukset ja jatko. On hämmentävää, että Marinin hallitus jatkaa sairaanhoitopiirien ja muiden kuntien sote-toimijoiden toimivaltuuksien rajoittamisia edelleen vaikka eduskuntaan ei ole vielä saatu edes sote-maakuntauudistuksen kansia. Itse nostinkin esille, että olisi tärkeää, että perustuslakivaliokunta arvioisi myös sitä, että voiko tällaisia rajoittamistoimia pitää ns. välikaisina voimassa ketjuttaen niitä yhteensä pian jo kymmenen vuoden ajan. Sote-toimijoiden toimivaltuuksien rajoittaminen on vaikeuttanut monissa paikoissa hyvin palveluiden kehittämisen ja myös investointien tekemisen sote-puolelle. Myös palvelurakenteet ovat olleet monin paikoin toimimattomiksi betonoituja pian jo kohta kymmenen vuotta erilaisten rajoituslakien myötä. Tilanne on siis kestämätön.\nJa en malttanut olla tänään nostamatta esille eduskunnan keskustelussa myös SDP:n kansanedustaja Maria Guzeninan rajua kritiikkiä oman puolueensa tekemään sote-maakuntauudistusta kohtaan eilen Espoon valtuustossa. Espoon valtuustossa myös vihreiden kansanedustajat antoivat eilen täyslaidallisen kritiikkiä peruspalveluministeri Krista Kiurun johdolla rakennellulle sote-maakuntahimmelille eikä ymmärrystä löytynyt myöskään muilta kuntapäättäjiltä ei sitten puoluekentän miltään laidalta.\nKritiikki siis kasvaa koko ajan ja myös asiantuntijat ovat laajasti kääntymässä Kiurun sote-maakuntahimmeliä vastaan. Sitä pidetään laajasti epäonnistuneena jo ennen syntyään, mutta myös kalliina ja jopa palveluita edelleen heikentävänä. Itse uskonkin, että tämä vielä kaatuu, joko Marinin hallituksen matkassa tai sitten omaan mahdottomuuteensa tai perustuslakiongelmiinsa.\nTagit: Aktiivimalli, aktiivimalli 2, Kiuru, sote,


Purola, Roosa-Maria (2014)\nSijaisten käyttö työpaikoilla lisääntyy koko ajan. Myös työpaikalla tapahtuvat muutokset toimintatavoissa aiheuttavat työpaikkojen perehdyttämisjärjestelmille uusia vaatimuksia. Perehdyttämisellä tarkoitetaan henkilöstön kehittämistä sekä toimintaa, jolla uutta työntekijää opetetaan uuden työpaikan käytäntöihin. Perehdyttäminen valmentaa työntekijöitä työtehtäviin, työyhteisön tavoitteisiin ja toimintaan sekä tutustuttaa heitä työympäristöön, työoloihin ja koko organisaatioon.\nTämän projektiluontoisen opinnäytetyön tarkoituksena oli tuottaa perehdytyskansio palvelukeskus Iltaruskoon, joka sijaitsee Kaustisella, Keski-Pohjanmaalla. Iltarusko on tehostettua palveluasumista ikääntyville ihmisille tarjoava palvelukeskus. Opinnäytetyön tavoitteena oli, että perehdytyskansio auttaa henkilökuntaa uuden työntekijän ja opiskelijoiden perehdyttämisessä ja, että se on muokattavissa kohdeorganisaation toimintatapojen muuttuessa. Opinnäytetyöntekijän henkilökohtainen tavoite oli oppia työskentelemään projektin parissa ja saamaan tuotoksesta käytännöllinen.\nOpinnäytetyön teoriaosuudessa käsitellään perehdyttämisen suunnittelua, toteutusta ja arviointia sekä perehdyttämistä ohjaavaa lainsäädöntöä. Lisäksi käsitellään hyvän perehdytyskansion laatimisen vaatimuksia. Teoriaosuus sisältää myös tietoa projektista ja sen vaiheista.\nPerehdytyskansion suunnittelu alkoi helmikuussa 2013. Opinnäytetyöntekijä työskenteli kesän 2013 Iltaruskossa, jolloin perehdytyskansion sisältö alkoi selkiintyä. Perehdytyskansio valmistui tammikuussa 2014. Sitä arvioi 15 Iltaruskon työntekijää mukaan lukien osastonhoitaja. Jokainen oli sitä mieltä, että perehdytyskansio on sopivan pituinen ja, että se tukee uutta opiskelijaa ja työntekijää perehdyttämisessä. Lähes kaikki arviointilomakkeen täyttäneet olivat kaikkiin perehdytyskansion aihealueisiin tyytyväisiä, mutta osa olisi kaivannut vielä lisää tietoa muun muassa lääkehuollosta, lääkäripalvelu Doctagonista, kirjaamisesta sekä asukkaan muuttamisesta Iltaruskoon. Opinnäytetyöntekijän mielestä perehdytyskansiosta tuli selkeä ja helppolukuinen sekä työntekijöitä perehdyttämisessä tukeva. Opinnäytetyöntekijä kokee osaavansa nyt työskennellä projektin parissa ja on tuotokseensa tyytyväinen.\nJatkohaasteeksi opinnäytetyöntekijä esittää perehdyttämisen tarkistuslistan laatimista Iltaruskoon. Tarkistuslistan avulla perehdyttäminen sekä sen toteutuksen arviointi helpottuisi ja perehdyttämisen seuraaminen olisi helpompaa. Myös perehdyttämisen toteuttamista Iltaruskossa voisi tutkia.


Mercedes-Benz Suomi Tourismo Euro VI Taloudellisuus\nKorkea suorituskyky ja alhaiset kustannukset ovat edellytykset selvitä erittäin kilpaillulla turistibussiyrittäjien alalla. Tourismo on kehitetty juuri tähän kilpailuun, joten siihen voi todella luottaa.\nTaloudellisempi, kuin koskaan ennen.\nTourismo on kannattava hankinta. Sen houkuttelevasta hankintahinnasta, pitkiin huoltoväleihin. Unohtamatta sen pysyviä, alhaisia käyttökustannuksia. Jos vertaat uuden sukupolven Tourismoa edeltäjäänsä, huomaat, että vaikka auto muutoin olisi samanlainen, suotuisa hinta-/laatusuhde on nykyään entistäkin suotuisampi. Se merkitsee kaikkien aikojen alhaisinta istumapaikkakohtaista kustannusta. Kun investoit Tourismon turistibussiin, investoit samalla kestäviin arvoihin.\nEdelläkävijä yksityiskohtia myöten.\nKäsi kädessä huippuluokan moottoreiden kanssa uuden Tourismon innovatiivinen jäähdytysjärjestelmä lisää turvallisuutta parantamalla jarrutustehoa ja alentaa elinkaarikustannuksia pidempien huoltovälien ansiosta.


Uuden James Bond -kappaleen esittäjä selvillä? - Uutiset - Iskelmä\nUuden James Bond -kappaleen esittäjä selvillä?\n16.01.2012 07:43 - Antti Granlund\nMarraskuussa ensi-iltansa saavan James Bond -elokuvan Skyfall tunnuskappaleen esittäjä lienee selvillä.\nViime vuonna 21-albumin julkaisseen Adelen huhutaan työstävän parhaillaan Skyfall-elokuvassa kuultavaa kappaletta. Asiasta kertoi American Top 40 -ohjelman juontaja Ryan Seacrest, mutta siitä on liikkunut huhuja ja viime vuoden puolella. Virallista vahvistusta asialle ei kuitenkaan ole annettu.\nSkyfall saa maailmanlaajuisen ensi-iltansa 9. marraskuuta 2012. Sen pääosassa nähdään jälleen Daniel Craig. Elokuvassa Salaista palvelua vastaan hyökätään sen johtajan menneisyyden takia.\nJames Bond -kappaleita ovat vuosien varrella tulkinneet muun muassa Shirley Bassey, Louis Armstrong, Paul McCartney, Tom Jones, Duran Duran ja Madonna.


Nokian johtajille miljardien optiot 1998-2001 - Talous - Uutiset - MTV.fi\nNokian johtajille miljardien optiot 1998-2001\nJulkaistu 17.07.2002 17:47\n(Päivitetty 17.07.2002 19:08)\nKaksi tuhatta Nokian johtotehtävissä toimivaa henkilöä muutti vuosina 1998-2001 optioitaan käteiseksi yhteensä noin 3,6 miljardin euron arvosta, kirjoittaa Financial Times -talouslehti. Arvio perustuu lehden saamaan brittiläisen investointipankin Cazenoven selvitykseen. Optioiden tuottoisuus johtui Nokian osakekurssin poikkeuksellisen vahvasta noususta 1990-luvun lopulla. Cazenoven raportissa arvioidaankin, että nyt kun kurssit ovat tulleet alas, yhtiöllä voi jatkossa olla vaikeuksia pitää työntekijöiden kannustejärjestelmät yhtä houkuttelevalla tasolla. Optioiden sijasta voidaan joutua maksamaan lisää palkkaa, mikä kasvattaisi henkilöstökuluja ja rasittaisi tulosta, investointipankki arvioi. Mainos (uutinen jatkuu alla)\n-Suurimmalle osalle yhtiön huippujohdosta kannuste pysyä yhtiön palveluksessa on paljon heikompi kuin mitä se on ollut aiempina vuosina, erityisesti kun otetaan huomioon tämänhetkinen vaikea toimintaympäristö, investointipankki arvioi. Pankin laskelmien mukaan Nokian 50 kärkipään johtajaa saivat vuosina 1994-97 aloitetuista optio-ohjelmista vuosina 1998-2000 ainakin 10 miljoonaa euroa kukin. Summat saattavat vielä kasvaa, sillä osa vuoden 1997 optio-ohjelmista jatkuu vielä vuoteen 2003. Nokian tuoreimpien optio-ohjelmien piirissä on tuntuvasti isompi osa yhtiön henkilöstöstä eli enimmillään jopa 25000 työntekijää. Ne eivät kuitenkaan ole juuri nyt kovin kannustavia, sillä kun merkintähinta ylittää yhtiön tämänhetkisen pörssikurssin, optiot ovat käytännössä arvottomia. Toisaalta esimerkiksi vuoden 1999 optiot laukeavat vasta vuoden 2004 lopussa, mihin mennessä kurssit saattavat heilahtaa jo ylöspäin. (MTV3-STT)\nMetsäkoneita valmistavan Ponssen tulos koheni alkuvuonna\nLehtitieto: Optiot tuottivat Nokian johtajille 3,6 miljardia euroa 1998-2001


Finnair lisää rahtikapasiteettia Lontoon reitilleen, lentää reittiä kolmesti viikossa laajarunkokoneella - Finnair\nFinnair lisää rahtikapasiteettia Lontoon reitilleen, lentää reittiä kolmesti viikossa laajarunkokoneella\nto, syys 10, 2015 12.00 CET\nFinnair lisää Lontoon ja Helsingin välistä lehtorahtikapasiteettia, ja lentää reittiä 25. lokakuuta lähtien kolmesti viikossa laajarunkokoneella. Finnair kuljettaa rahtia pääasiassa matkustajalentokoneiden ruumassa.\nFinnair perusti hiljattain uuden rahtikeskuksen Lontooseen. Yhteistyö IAG Cargon kanssa parantaa merkittävästi Iso-Britannian ja Aasian välisiä rahtiyhteyksiä sekä tuo Finnairin asiakkaille kymmeniä uusia rahtikohteita Pohjois-Amerikassa IAG Cargon verkoston kautta. Lontoon reitille lisättävä laajarunkoisten matkustajalentokoneiden ruumassa kuljetettavan rahdin kapasiteetti tukee tätä yhteistyötä. Finnairilla on myös rahtikeskukset Brysselissä ja Helsingissä.\n"Rahtiasiakkaamme arvostavat reittiverkostomme täsmällisyyttä ja luotettavuutta, ja rahdinkäsittelymme korkeaa laatua. Lisäämällä Lontoon reitin rahtikapasiteettia yhdistämme verkostomme IAG:n verkostoon entistä tehokkaammin ja pystymme tarjoamaan asiakkaillemme erinomaiset rahtiyhteydet Iso-Britanniaan ja Pohjois-Amerikkaan", sanoo Antti Kuusenmäki, Finnair Cargon johtaja.\nFinnair lentää laajarunkokoneella Lontoon reitillä maanantaisin, perjantaisin ja sunnuntaisin, ja rahtikone operoi Helsingin ja Lontoon välillä keskiviikkoisin ja lauantaisin.\nFinnair Cargo on pohjoismaiden suurin lentorahtiyhtiö, joka kuljettaa lähes 150 000 tonnia rahtia ja postia vuosittain. Helsingin lisäksi Finnair Cargolla on rahtikeskus Brysselissä ja Lontoossa sekä kattava myyntiagenttiverkosto yli 40 maassa. Finnairin Aasia-strategian mukaisesti Finnair Cargo on erikoistunut Euroopan ja Aasian väliseen liikenteeseen, yhdistäen 13 Aasian kaupunkia yli 60 kohteeseen Euroopassa ja Pohjois-Amerikassa.\nCool to care - Finnair Cargo’s Nordic Pharma Chain tarjoaa luotettavaa kuljetuspalvelua herkästi pilaantuville lääketeollisuuden tuotteille, jotka vaativat lämpötilakontrolloitua kuljetusta.\nFinnairin media desk, 358 9 818 4020, sähköposti comms(a)finnair.com\nFinnair Cargo: www.finnaircargo.com\nFinnair Cargo News: news.finnaircargo.com\nFinnair Cargo Twitterissä: www.twitter.com/FinnairCargo\nMobile site: m.finnaircargo.com\nFinnair LinkedIn: www.linkedin.com/company/finnair


Kouvolan Muste ja Reikä: lokakuuta 2015\nHalloween walk in!\nNyt on kummitukset ja vampyyrit kuvitettu, vaikka kauheasti ei asiakkaat olleethalloweeni tunnelmiin pukeutuneet niin tatuoitsijat sitäkin enemmän! ;D Noidilla ja remppazombeilla koneet surisi ja teimme nakuttelujen lomassa kuha-kampanjankin! Se kuka uskalsi kuhan tulla ottamaan, sai sen ilmaiseksi. Tulihan sieltä sitten yksi rohkea, joka voi mainita että "Kuhan kävin ottaas".\nEnsi viikolla päräytämme joulukorttikampanjan käyntiin! Jokainen artisti on tehnyt oman näköisensä joulukortin, ja myymme niitä 2€ hintaan per kappale. Tuotot menevät Kouvolan lasten- ja nuortenpsykiatrian polin osastoille joululahjaksi. Eli tee hyvää ja tule ostamaan 3.11 jälkeen putiikille joulukortteja! :) Niistä tuleepi sitten ensi viikolla kuvat blogiin<3\nKaisa alias minä palailen äippälomilta vuodenvaihteen jälkeen tatuointikoneen ääreen ja aikoja voi liikkeeltä varailla minun neulani alle ensivuoden puolelle. Kannattaa olla reippaasti heti liikenteessä, nopeat syövät hitaat!\nNyt onkin aikajoukko kuvia, ei muuta kun selaamaan mitä tässä oikein likat ovat aikaiseksi saaneet! ;)\nVarjostukset tulossa tulevaisuudessa\nEevan walkkinien lisäksi boonus-kuha!\nKaisan sunnuntaihommia kuukausien varrelta:\nKiitti ja kuitti ja hyvät v-loput kaikille säädyille! :) Terkuin; Kaba\nKammottavan kuumottavat halloweenin haamut kutittelevat selkäpiitä nämä viimeiset viikot ennen H-hetkeä.\n30.10 eli tutusti kuukauden viimeinen perjantai on taas Walk-in Friday tervetuloa!\nTatskakoneet on surisseet tasaseen tahtiin ja kielet, navat ja naamat on saanu uusia timantteja ja rinkuloita kannettavakseen. Ultraäänipesurin nautinnollinen kilkatus pitää meidän korvat tyytyväisinä ja mielet pirteinä.\nTiskin takana on ahdasta, koska nyt meitä on kaksi harjoitteliaa täällä hääräämässä.\nNuori tet-harjoittelia Jere. Nuorissa on voimaa, virtaa ja notkeutta. Herra on nuoresta iästään huolimatta todellinen herrasmies, eikä älyilypälyilypuhelintaan tuijottava juro teini joina allekirjoittanut on kaikkia pipopäisiä mopopoikia pitänyt.. :D\nSe meistä "miehistä ja pojista". Meidän ihanat pehmeä kätiset artistit voivat hyvin ja freesisti.\nNeidit ovat loihtineet nahkoihin juuri sitä mitä niihin on haluttu ja kiitoksia on sadellut ovista, ikkunoista ja somen välityksellä.\nNäille paikkakunnan päräyttävämille pärinäkoneen handlaajille on aikoja tarjolla seuraavasti.\nEevalta vapaat ajat jatkuvat marraskuun puolivälin jälkeen ja niin myös Katjalla.\nUllan sormet syyhyävät odotuksesta innokkaina ensi vuoden puolella, alkaen maaliskuusta.\nJa Kaisaa vielä wäwäsen odotellaan.\nRatkiriemukasta halloweenin odotusta itse kullekkin säädylle.\nToivottaa Joonas KVL Muste ja Reikä.


Me Against Myself: Odd Digits & Sickness\nLähettänyt Juillet klo 16:24\nTiina 30. maaliskuuta 2013 klo 16.48\nVoi sua rakasta :( Kyllä se sairastelu voi tehdä tehtävänsä painon suhteen. Ootko saattanu syödä oikein mitään ja oot vaan juonu paljon? Mulla on ollu nyt tiistaista lähtien ruokahalu täysin kateissa. Mieli kyllä tekee kaikkea, mutta eilenki kun kotiin tulin, otin puolet nuudelipussista ja tonnikalapurkin, tomaattia ja fetaa sekaan. En saattanu syödä puoliakaan, ei maistunu. Söin eilen koko päivänä puolitoista leipää, jugurtin ja sen muutaman haarukallisen sitä nuudelihässäkkää. Tänään oon syöny 1 leivän ja 3 lusikallista mustikka-vaniljakiisseliä. En nyt oikein käsitä mikä vaivaa. Ja kun on naistenvaivat vielä päällänsä, niin silloinhan mä vasta syönkin, mut nyt ei siis laskisi mikään.\nJuillet 2. huhtikuuta 2013 klo 15.48\nEi ollu kyllä minkään näköistä ruokahalua, melkeimpä pakon kanssa piti jotain naamaan tunkea. Yskä jäi mutta olo on kuin uudella ihmisellä tällä hetkellä :) eiköhän sunkin ruokahlut sieltä jostain palaa :)\nOnysablet 31. maaliskuuta 2013 klo 20.45\njoo kyllä se sairastelu laihduttaa, mutta huonona puolena on se että kilot lähtee yleensä lihaksista eikä sieltä mistä pitäis :/\nIte sairastin kans viimeks tammikuus, enkä toivois enää sairastuvani tälle keväälle. Kyllä se niin paljon kuitenki ottaa plus ei haluis olla yhtään pois koulusta.\nAi että oli muuten hyvä piristäjä toi sun lopun random video :D kisut <3\nJuillet 2. huhtikuuta 2013 klo 15.49\nNiimpä.. Mua ei kyllä toisaalta haittaa mistä se paino lähtee ihan sama :D kuhan lähtee :D\nKissut on parasta ♡\nPinja 2. kesäkuuta 2013 klo 18.04\nHåhåi! Mites täällä pyyhkii? :)\nJuillet 5. kesäkuuta 2013 klo 20.51\nJoo olen itekkin todella tietoinen tästä mun aktiivisuuden tasosta blogin puolella...\nPalaan, kun on energiaa miettiä kirjoittamista. Tässä on ollu pääsykokeita, painon kanssa junnaamista ja saliongelmia.. poikaystäväkin tuli kuvioihin joten kirjoittaminen ei oo ollu mikään isoin prioriteetti ;)\nKyllä tää tästä, palailen kun asiat on reilassa :)\nIhana kun kuitenkin kysyit :)


Jyllin Kodit - muistikuntoutus\nJyllin Kodit tarjoaa laitoskuntoutusta sotainvalideille, rintamaveteraaneille ja heidän aviopuolisoilleen. Jyllin Kodit tarjoaa kuntoutusta myös muille kuntoutusta haluaville asiakasryhmille. Sotainvalidien ja sotaveteraanien kuntoutus on sotilasvammalain ja Valtiokonttorin veteraanipalvelulinjan vaatimusten mukaista kuntoutusta ja kustannuksista vastaa Valtiokonttori.\nKuntoutusjaksomme sisältävät majoituksen, ruokailut, lääkärintarkastukset, testit, tutkimukset, yksilöhoidot, liikuntaryhmät, muisti- ja muisteluryhmät, ohjauksen ja neuvonnan sekä yksilöllisesti että ryhmissä eri asiantuntijoiden alustuksien pohjalta, keskusteluryhmät ja vapaa-ajan toimintaa.\nKuntoutuksessa meillä on kerrallaan vain 8- 10 kuntoutujaa ja heistä huolehtii ympäri vuorokauden kuntoutuksen ohjaajat ja hoitajat. Tämä takaa yksilöllisen ja turvallisen kuntoutusjakson hyvässä seurassa ja asiantuntevassa ohjauksessa ympäri vuorokauden.\nKuntoutuspalvelun erityisenä kohderyhmänä ovat muistihäiriöiset ja dementoivia tauteja sairastavat sotainvalidit (TKL 1) ja heidän aviopuolisonsa. Yhteisen laitoskuntoutusjakson tavoitteena on fyysisen, psyykkisen ja sosiaalisen kuntoutumisen ohella sopeutuminen dementiaan ja sairauden aiheuttamaan uuteen elämäntilanteeseen. Kuntoutus perustuu sopeutumisvalmennukseen. Kuntoutusjaksolla tuemme myös omaishoitajana toimivaa sotainvalidin aviopuolisoa, jotta hän jaksaisi jatkossakin työn vaativuuden huomioon ottaen hoitaa dementiaa sairastavaa sotainvalidiaviopuolisoansa kotona. Laitoskuntoutus on sotilasvammalain ja Valtiokonttorin Veteraanipalvelulinjan vaatimusten mukaista laitoskuntoutusta ja jaksolle voidaan ottaa kerralla viisi avioparia.\nSopeutumisvalmennus antaa tietoa muistihäiriöistä ja dementiasta ja sen aiheuttamista muutoksista, lääkityksestä, apuvälineistä, ravinnosta, vaatetuksesta, liikunnasta, hygienian hoidosta, sosiaaliturvasta ja yhdistystoiminnasta. Kuntoutusjakso antaa mahdollisuuden sosiaalisiin kontakteihin, vertaiskokemuksiin, tuen saantiin ja virkistäytymiseen. Yhteiset laitoskuntoutusjaksot ovat pituudeltaan yhden, kahden ja kolmen viikon mittaisia.\nLyhytaikainen kuntoutus -esite\nPitkäaikainen kuntoutus -esite


Ne elävät vain yhden päivän: tammikuuta 2010\n..this is the place where death delights to help the living\n..tämä on se paikka, jossa kuolema iloitsee palvellessaan elämää\nNyt on joululoma sitten ohitse ja kylmä yksinäinen koulunpenkki huutelee lämmittäjäänsä. Sain kyllä ihanasti levättyä lomalla, vaikka nyt tuntuu, että kolme ja puoli viikkoa kului kuin hujauksessa. Vietin joulun meillä kotona olleiden australialaisten vieraiden kanssa ja virkistyin heidän ihmetellessä Suomen valkoista joulua, kävin uuden vuoden yli menevän viikon Lontoossa ja loppuloman nautin perheeni ja ystävieni seurasta. Ja luin miljoonia kirjoja ja ulkoilin paaaaaaljon. Eilen kouluun mennessä kuitenkin jo tunsin, kuinka tuttu innostus tuolla vatsan pohjassa taas kipinöi.\nTänä aamuna nukuin pommiin ja meinasin myöhästyä koulusta. Kämppis onneksi herätti. En ehtinyt syödä aamupalaa, mutta se olikin ihan hyvä juttu. Näin tänään ensimmäistä kertaa elämässäni vainajan. Tai oikeastaan neljä vainajaa. Meillä oli vainajadissektiokurssin ensimmäinen kerta. Mykistyttää..\nSen verran on mulla luonteessa staminaa, että ruoka maistui kyllä dissektion jälkeen ihan hyvin. Mutta oli hyvä, ettei vatsassa ollut mitään aamulla dissektion aikana, ettei tarvinnut edes pelätä tuleeko mitään sieltä ylös. Äsken tulin siis koulusta. Ja nyt yritän saada kahvia alas - ja mietittyä, mitä oikeastaan juuri äsken näin. Hmm..\nNYT TUNTUU HYVÄLTÄ OLLA ELOSSA !!!


Löydä korkealaatuisen Katso Pointer valmistajan ja Katso Pointer toimittajan opas tehtaalla Taiwan\nmalli - Handwritten signature pointer\nKäsinkirjoitetun tekstin tunteet ovat korvaamattomia.Jokaisella kaarella on omat ajatuksensa ja ominaisuutensa,ja sisältää myös ainutlaatuisen ja korvaamattoman vilpittömän sydämesi.\nSäilytä täysin käsinkirjoitettujen fonttien ainutlaatuinen virtaviivainen ulkonäkö ja viehätys,ja tee siitä ainutlaatuinen kellon osoitin,jotta käsinkirjoituksen lämpötila seuraa sinua päivittäisessä ja nykyisessä elämässä.\nTänä teknisen kehityksen aikakautena,säilytetään käsinkirjoituksen kauneus sinulle.\nTietoja osoittimen mukauttamisesta ja huomiota vaativista asioista\n▲Tuntiviisari-lyhyt käsi,On suositeltavaa tehdä noin 5 englanninkielistä kirjainta\n▲Minuuttiviisari-pitkä käsi,On suositeltavaa tehdä noin 8 englanninkielistä kirjainta\n▲Anna neljä kirjasintyyliä, joista valita>>>https://pes00514.github.io/\nTeknisten tietojen vuoksi,rakenne ja muut tekijät,anna vain mukautettu tunnus.katsella kelloja.\nOsoittimen väri on oletuksena valkoinen paneeli, jossa on musta osoitin,tumma paneeli hopeaosoittimella.\n999999999 http://schema.org/InStock USD 2020-12-31 https://www.designwatches.com.tw/fi/watch-pointer.html\nTarjoaa monenlaisia materiaaleja luotu Katso Pointer meille on varautunut niiden laatu perustuu ominaisuuksia. Koska käytämme vain aitoja materiaaleja luomme valikoima soljet, mikä valikoimaamme soljet on luokkaansa. Meillä on tarvittavat mukavuudet räätälöidä tuotteita kohden vaatimus asiakkaillemme.\nParas Katso Pointer valmistaja, jolla on runsaasti kokemusta. Meillä on kyky valmistaa parhaat tuotteet. Koulutamme ammattimaisimpia teknikoita pitkään tarjoamaan asiakkaille tyydyttävää huoltopalvelua. Olemme alan johtava yritys. Lupaamme tarjota sinulle laadukkaita tuotteita ja parhaat hinnat. Olemme luoneet pitkäaikaisia liikesuhteita asiakkaisiin kaikkialla maailmassa. Jos olet kiinnostunut tuotteistamme, ota heti yhteyttä.\nOsta paras opas tuotteesta Katso Pointer, sinun on tiedettävä Katso Pointer korkeimman laadun valmistaja, toimittaja, tukkumyyjä ja jakelija tehtaalta Taiwan


Miten Suomi avataan? Sanna Marin: Lähes kaikki rajoitukset syynissä – ”2 metrin yhteiskunta” | Uusi Suomi\nMiten Suomi avataan? Sanna Marin: Lähes kaikki rajoitukset syynissä – ”2 metrin yhteiskunta”\n4.5.2020 10:16 päivitetty 4.5.2020 10:17\nNäin ministerit kommentoivat hallituksen neuvotteluja astellessaan Säätytaloon.\nUseat ministerit ennakoivat, että hallituksen neuvottelut rajoitustoimien purkamisesta päättyvät tänään.\nAlkujaan purkamistoimista piti tiedottaa jo eilen, mutta valmista ei tullutkaan vielä sunnuntaina.\nHallituksen neuvottelut ovat jatkumassa parhaillaan Säätytalolla Helsingissä. Useampi ministeri arvioi sisään astellessaan, että syynä neuvottelujen venymiselle on yksinkertaisesti se, että asioita on hyvin paljon ja ne ovat hankalia. Näin totesi myös pääministeri Sanna Marin (sd), jonka mukaan huolellinen käsittely vie aikaa.\nNyt se tapahtui: Ensimmäinen euromaa putosi taantumaan – ”Edessä on koko Euroopan totuuden hetki”\nPääministeri ei näe asetelmia puolueiden välillä. Myös Europpa- ja omistajaohjausministeri Tytti Tuppurainen (sd) totesi, ettei hallituksen sisällä ole ristiriitoja.\nMarinin mukaan pöydällä ovat tänään lähestulkoon kaikki rajoitustoimet, joita hallitus on viime aikoina asettanut. Hallitus käy läpi, mikä on oikea aika purkaa mitäkin rajoituksia ja miten kokonaisuudessa on hyvä edetä.\nMarinin mukaan neuvotteluissa on käyty vilkasta ja perusteellista keskustelua. Hän ei osaa ennakoida, mihin aikaan neuvottelut tänään päättyvät.\nMarin korosti, että hallitus lähtee purkamaan rajoitustoimenpiteitä asteittain. Hän huomautti, että hallituksen on myös seurattava, onko matkan varrella tarpeen tehdä korjausliikkeitä ja korjata linjaa.\nMyös sisäministeri Maria Ohisalo (vihr) muistutti olevan mahdollista, että höllennysten jälkeen saatetaan myös joutua jälleen tekemään kiristyksiä. Hänen mukaansa rajoitustoimilla on ostettu aikaa.\nOhisalo puhui ”2 metrin yhteiskunnasta”, johon suomalaisten olisi nyt hyvä asennoitua. Tällä hän viittasi turvaväleihin vastatessaan kysymykseen siitä, miten nyt käy häille ja muille kesän perinteisille perhejuhlille.\nOhisalon mukaan tänään neuvotellaan esimerkiksi siitä, miten työmatkaliikennettä Viron suunnalta voitaisiin helpottaa.\nUlkoministeri Pekka Haavisto (vihr) totesi, että muun muassa kysymykset ravintoloista ovat auki sekä kysymykset siitä, montako ihmistä voi olla koolla esimerkiksi erilaisissa tapahtumissa.


Jee, viikonloppu. :) • Miittis • IRC-Galleria\nJee, viikonloppu. :)Perjantai 26.11.2021 06:12\nIhanaa vihdoinkin taas perjantai. Pakko sanoa että tämä viikko on mennyt nopeasti mikä on ihan hyvä koska olen odottanut viikonloppua. Olen menossa pitkästä aikaan poikaystävän luokse. Ei olla nyt nähty pitkään aikaan. Ihanaa taas nähdä. Tulee varmasti mukava ja rento viikonloppu. Olen melkein pakannut kaikki. Pakkaan loput ennen lähtöä eli mun kannettavan ja tabletin. Otan ne mukaan niin voin katsoa ohjelmia, sarjoja ja animea viikonloppuna niillä. Ajattelin pitää anime katsomismaratoonin. Mulla on yksi sarja mitä en ole vielä kerennyt katsomaan niin ajattelin katsoa nyt sen. En ole pitkään aikaan katsonut animea. Jos nyt taas innostuisi. On nyt ollut tauko animen katsomisesta.\nSe on edelleen mun lempi harrastus.\nSain eilenä siivottua ja pestyä pyykit. Nyt kämppä on taas siisti. Tiskaan vielä tänään ennen lähtöä. Heräsin jo kun kello soi eli viideltä. Olen joka aamu yrittänyt herätä siihen aikaan. Olen aamuvirkku. Ihan vaan sen takia koska mun ei tarvitse aamulla lähteä mihinkään paitsi lenkille tai kauppaan. Mulla ei ole aamuisin koskaan kiire. Kohta big brother loppuu.\nPakko sanoa että nopeasti meni tämä kausi. Saa sitten nähdä että kuka voittaa se voi olla ihan kuka tahansa. Mun voittaja suosikit ovat Taavi ja Aki. Tykkään kyllä Anssista mutta en halua että se voittaisi. En ole vielä kerennyt katsoa tämän viikon temppareita. No mulla on viikonloppuna aikaa katsoa ne jaksot. Saa nähdä onko hyvä kausi vai huono. Katsomalla se selviää. Ajattelin juoda viikonloppuna muutaman siiderin.\nViiniä en nyt juo koska mä kerkiän sitä sitten juomaan uutena vuotena ja kun vietän mun synttäreitä. Säästän viinin niihin. Varmaan sitten parhaan kaverin kanssa vietetään yhdessä mun synttäreitä.\nNäin me ainakin suunniteltiin. Sitä odotellen. Varmaan ensi viikolla taas näemme parhaan kaverin kanssa. Ollaan nyt soiteltu toisilemme.\nSillä on onneksi kaikki hyvin. Ei tarvitse olla huolissaan. Nyt otan aamulääkkeet ja alan kuunnella jotain hyvää musiikkia. Perjantai fiilis päälle.


Itsenäisyyspäivän korkein kunniamerkki Mäkiselle, Rehnille ja Herlinille - Keskisuomalainen\nKotimaa 03.12.2014 11:43\nItsenäisyyspäivän korkein kunniamerkki Mäkiselle, Rehnille ja Herlinille\nItsenäisyyspäivän korkein kunniamerkki Suomen Leijonan suurristi on myönnetty arkkipiispa Kari Mäkiselle, Koneen pääomistaja Antti Herlinille ja entiselle talouskomissaarille Olli Rehnille.\nSuomen Valkoisen Ruusun I komentajamerkin saavat ulkoasiainneuvos Eikka Kosonen, Sammon konsernijohtaja Kari Stadigh, eduskunnan pääsihteeri Seppo Tiitinen ja Helsingin yliopiston kansleri Thomas Wilhelmsson.\nSuomen Leijonan I luokan komentajamerkki on myönnetty hovioikeuden presidentti Timo Eskolle ja valtiotieteen lisensiaatti Johnny Åkerholmille.\nSuomen Valkoisen Ruusun kymmenestä komentajamerkin saajasta kaksi on ministereitä: puolustusministeri Carl Haglund ja sisäministeri Päivi Räsänen.\nPresidentti myönsi kaikkiaan 3 874 kunniamerkkiä.\nArkkipiispa Kari Mäkinen saa Suomen Leijonan suurristin. Kuva: Sami Halinen / Lehtikuva


Mustavalkoinen Maailmamme: Siluetti\nLähettänyt KooTee klo 11.27\nTämä ei enää ole valokuva! Tämä on valokuvataidetta:)pelkistettyä sellaista, tyylikäs!\n13. helmikuuta 2010 klo 14.49\n13. helmikuuta 2010 klo 15.26\nTuli mieleen, kun pienenä kerhossa leikeltiin mustasta paperista siluetteja valkoiselle kartongille. Valitan, ei tällä kertaa iske minuun.\nHyvin toteutettu itämainen tunnelma\n13. helmikuuta 2010 klo 15.51\nTämä on nyt sitten sitä mustaa ja valkoista. Maelkan kanssa samoilla linjoilla.\nJoo, sellaista se on.\nMonenlaista kuvaa on olemassa.\nMyös valokuvaa =D\n13. helmikuuta 2010 klo 17.41\nMä pidän silueteist:) Ihanko tos taivaas olis vähä sinist? öö\n13. helmikuuta 2010 klo 18.09\nKyllä tämä on ihan mv kuvaksi käännetty, minusta tuo näyttää lähinnä harmaalta.\nKuka tuntee paikan mistä kuvattu??\nUskon kyl ja olisko mul ollu siniset suotimet pääs ;) nyt ei olko harmaa ;)\n14. helmikuuta 2010 klo 13.36


Hallituksen esitys Ruokavirastosta lausunnolle\nLuonnos hallituksen esitykseksi eduskunnalle laiksi Ruokavirastosta on lausunnolla 30.11.2017 saakka.\nEsityksessä ehdotetaan annettavaksi laki Ruokavirastosta. Lailla ehdotetaan perustettavaksi maa- ja metsätalousministeriön hallinnonalalle uusi virasto, johon yhdistetään nykyisten Elintarviketurvallisuusviraston ja Maaseutuviraston tehtävät. Uuteen virastoon myös siirrettäisiin Maanmittauslaitoksesta tehtävät, jotka liittyvät tietohallinnon palvelujen tuottamiseen perustettavalle virastolle sekä laajemmin maa- ja metsätalousministeriön hallinnonalan virastoille ja laitoksille. Perustettavaan virastoon siirrettäisiin lisäksi Turvallisuus- ja kemikaalivirastosta kasvinsuojeluaineiden käytön valvontaan liittyvät tehtävät.\nVoimassa olevat Elintarviketurvallisuusvirastosta ja Maaseutuvirastosta annetut lait kumottaisiin. Kasvinsuojeluaineista annettuun lakiin, maatalouden tukien toimeenpanosta annettuun lakiin, metsänviljelyaineiston kaupasta annettuun lakiin, taimiaineistolakiin ja hukkakauran torjunnasta annettuun lakiin ehdotetaan tehtäväksi uuden viraston perustamisesta johtuvat tarvittavat muutokset.\nEsityksen tavoitteena on yhtenäistää ja selkeyttää hallinnon rakenteita, tehostaa toimialan kokonaisohjausta sekä edistää toimintakulttuurin ja tietohallinnon kehittämistä ja elintarvikeketjun toimijoiden näkökulman vahvempaa huomioon ottamista viranomaistoiminnassa. Esitys liittyy valtion vuoden 2019 talousarvioesitykseen.\nLähde: MMM 16.10.2017


Paikannimistä | Pulju-Lompolon kylä\nEtusivu » Lompolo » Historia » Paikannimistä\nLompolon nimi on peräisin saamenkielestä ja se tarkoittaa joen laajentumaa. Kylän läheisyydessä on monia muitakin mielenkiintoisia ja salaperäiseltä kuulostavia paikannimiä, jotka eivät tämän päivän ihmiselle avaudu kovin helposti. Lompolo on sen sijaan yleinen nimi Lapissa, sillä Suomalainen paikannimikirjan mukaan peruskartassa on Lompolo-loppuisia noin 160, Lompolo-loppuisia vajaat 90 ja Lommon-loppuisia reilut 40 paikkaa.\nMonet näistä nyt ihmettelyä herättävistä nimestä pohjautuvat saameen tai ne ovat saaneet alkunsa jostakin tapahtumasta. Näitä ovat esimerkiksi Housuselkä, Ulvomaselkä, Huonontuurinkuru, Poikaparkavaara, Einikottiselkä, Hangasmaa Kirkontieva, Myllytieva ja Nilivaara. Näissä nimissä on selkeästi näkyvissä alueen elinkeinohistoria, kalastus, metsästys ja poronhoito. Esimerkiksi Nilivaara on saanut nimensä niliaitasta, jollaisia metsästäjät pystyttivät metsästysreiteilleen. Nili on pieni, parin metrin korkeuteen rakennettu varasto, joka suojasi saalista tai sinne jätettyjä tavaroita elämiltä. Metsästäjä pääsi aittaan rappusina käytetyn lovetun porraspuun avulla. Käynnin jälkeen porraspuu siirrettiin, jotteivat eläimet pääse kiipeämään aittaan sisään.\nLähihistoriasta on nimensä saanut mm. Juhannuskallio, kylän läheisellä vaaralla oleva paikka, jossa muistitiedon mukaan on pidetty tansseja juhannuksena.\nSen sijaan mitä Taalonurkuma tarkoittaa, on paikallisilla hyvin tiedossa, sillä lapsille kerrottiin tarinoita kylän lähellä asuneista taaloista tai staaloista, yksisilmäisistä jättiläisistä, jotka olivat vaarallisia ja tulivat tekemään kiusaa asukkaille. Joskus staalot veivät lapset mukanaan, erityisesti mikäli lapset eivät olleet kilttejä. Ihmiset varoivat kohtaamasta staaloa, ja meidän lasten piti varoa outoja kulkijoita eikä metsään saanut mennä yksin, ettei sinne eksy. Tämän vuoksi lapsia varoitettiin myös maahisista, maan alla asuvista ihmisen kaltaisista asukkaista. Mikäli heitä tapasi, ei maahisilta saanut ottaa syötävää eikä juotavaa, jotta pääsisi takaisin kotiin. Osa Lapin ja Lompolonkin poroelosta tai lehmistä on saanut alkunsa maahisten karjasta.\nTaalonorkuma sijaitsee noin viisi kilometriä kylästä etelään päin ja se on paikka, jossa kerrottiin staalojen asuneen. Keruuretkillään kylässä käynyt Samuli Paulaharju on myös tallentanut tarinan staalojen ja kylässä asuneen voimamiehen, Väkevä-Tuomaksen kohtaamisesta ja siitä, miten Väkevä-Tuomas viekkaudella ja voimalla voitti staalot. Tarina on julkaistu Suomalaisen Kirjallisuuden Seuran kustantamassa teoksessa Lapin muisteluksia ja Paulaharjun tekemät muistiinpanot löytyvät Suomalaisen Kirjallisuuden Seuran arkistosta.\nKotuksen, Kotimaisten kielten keskuksen nimiarkistoon on kerätty yli 10 400 paikannimeä Kittilästä. Arkisto on kattava erityisesti kunnan pohjoisosan kuten Lompolon kylän osalta. Täältä paikannimet kertovat alueen historiasta ja monissa nimissä näkyy saamenkielen vaikutus. Osa nimistä pohjautuu aikoja sitten sammuneeseen Kittilän seudun saamenkieleen. Tarkemmin tästä ja monista muista pohjoisen paikannimistä voi lukea lisää Sirkka Paikkalan toimittamasta ja Kotuksen tutkijoiden kirjoittamasta teoksesta Suomalainen paikannimikirja (2007), jossa on yli 4 700 hakusanaa ja lähes 10 000 nimeä.


Smoothieilla mestaruuteen – Noormarkun yhtenäiskoulun opiskelijat voittivat Suomen Pikkuyrittäjät -finaalin | Pori.fi\nSmoothieilla mestaruuteen – Noormarkun yhtenäiskoulun opiskelijat voittivat Suomen Pikkuyrittäjät -finaalin\nKolmen Noormarkun yhtenäiskoulun opiskelijan yritys Space Smoothie nappasi voiton valtakunnallisessa Pikkuyrittäjät-kilpailussa.\nSmoothieita valmistavan yrityksen, Space Smoothien, perustajat Neea Setälä 6A, Anni Kanerva 6A ja Mi Stenfors 5B saavuttivat voiton vastuullisella ja ajankohtaisia trendejä huomioivalla yritysideallaan. Tytöt perustivat yrityksen osana Pikkuyrittäjät-opinto-ohjelmaa, jota toteutetaan Noormarkun yhtenäiskoulussa Yrit’ny-valinnaisaineen muodossa.\n– Yrit’ny-valinnaisaineessa perustetaan ryhmissä harjoitusyritykset ja myydään tuotteita oikeassa myyntitapahtumassa. Lisäksi tehdään yritysvierailuja ja tutkitaan ympäröivää yhteiskuntaa. Ideana on tehdä itse mahdollisimman paljon sekä oppia mm. ryhmätyötaitoja, vastuullisuutta ja oma-aloitteisuutta. Tänä keväänä valinnaisaine oli tosi suosittu, sillä 34 oppilasta valitsi sen, kertoo toinen valinnaisaineen opettaja Kati Levola.\nValinnaisaineeseen kuuluva myyntitapahtuma pidettiin huhtikuun alussa Noormarkun yhtenäiskoululla. Kaikki pikkuyritykset myivät siellä omia tuotteitaan. Alkupääomat yritysten tarvikkeiden ostamiseen lainattiin vanhempainyhdistykseltä.\nSpace Smoothie valloitti ajankohtaisuudellaan\nHuolellisesti yrityksensä toiminnan ja visuaalisen ilmeen suunnitelleet Space Smoothie -tytöt pääsivät Linnanmäellä järjestettyyn finaaliin etenkin hienon myyntituloksen, vastuullisen yhteistoiminnan ja oma-aloitteisuuden vuoksi. Tytöt lahjoittivat osan Space Smoothien tuotoista koulukiusaamisen vastaisen työn tueksi. Osan tuotoista lahjoittaminen hyväntekeväisyyteen oli tytöille selvää, mutta hyväntekeväisyyden kohteen päättäminen oli vaikeaa.\n– Mietimme eri lahjoituskohteita ja lopulta päädyimme kahteen vaihtoehtoon, MLL ja WWF, joista annoimme asiakkaiden ratkaista lopullisen kohteen äänestämällä, toteavat Space Smoothien perustajat.\nFinaalissa yrittäjät kertoivat yritysideastaan ja maistattivat tuomareilla heidän hittituotettaan – Aurinko-smoothieta. Tytöillä oli mukanaan opettajan lisäksi 17 hengen kannustusjoukko, joka koostui valinnaisaineryhmän opiskelijoista. Tuomareiden perustelujen mukaan Space Smoothie ansaitsi voiton erityisesti siksi, että sen toiminnassa oli huomioitu ajankohtaiset trendit terveellisyys, kotimaisuus, ekologisuus ja vastuullisuus. Myös yrityksen brändäys, markkinointi ja yrittäjien työnjako saivat kiitosta.\nYritystoiminnan opettelu oli hauskaa ja opettavaista\nSpace Smoothien perustajien mielestä hauskinta yrityksen perustamisessa on ollut ryhmätyö ja myyntitapahtuma. Tuotteiden suunnittelu tapahtui tiedon etsimisen ja testaamisen kautta.\n– Meillä on tuotteina kolme erilaista smoothieta, jotka keksimme etsimällä vaihtoehtoja netistä ja yhdistelemällä reseptejä. Hittituote Aurinko-smoothie myytiin pois 20 minuutissa, kertovat Space Smoothie -tytöt.\nSmoothieiden tekeminen ja juominen oli jo ennen valinnaisaineen alkamista tytöille tuttua, sillä kaikki pitävät smoothieista. Myös yrityksen nimen keksiminen tapahtui luontevasti.\n– Olemme kaikki todella kiinnostuneita avaruudesta ja smoothieita olemme juoneet ja tehneet elämämme aikana paljon, joten siitä keksimme nimen Space Smoothie, muistelevat tytöt.\nLinnanmäellä Pikkuyrittäjät-finaalin voittaneet tytöt ja mukana olleet muut valinnaisaineen opiskelijat pääsivät palkintotilaisuuden jälkeen yhdessä ansaitusti huvittelemaan Linnanmäen laitteissa.\nKuva: Kati Levola


Etsimme Kanta-Hämeen ja Hyvinkään alueelle kaivinkoneen perämiestä / maanrakennusaputyöntekijää. Sinulla ei tarvitse olla aikaisempaa kokemusta tehtävästä, mutta tarvitset hyvät yhteistyötaidot ja riittävän suomen kielen, jotta voit kommunikoida kaivinkoneen kuljettajan kanssa. Et myöskään saa pelätä lapioon tarttumista.\nTyötehtäviin kuuluu mm. putkiasennuksia ja muita maanrakennustöitä. Eduksi tehtävässä on kokemus maanrakennustyömailta ja/tai alan opinnoista, sekä kokemus korkojen laskemisesta ja lasereiden käytöstä.\nEdellytämme voimassa olevaa työturvakorttia ja rehtiä asennetta työtä kohtaan.\nHakemuksen pääset täyttämään linkistä: http://selekta.likeit.fi/apply/47539442 tai soita arkisin klo 8-15, Tina 040 355 2167, niin sovitaan haastatteluaika!


Tämä artikkeli käsittelee suomalaista jääkiekkoseuraa. Saipa FC on myös iranilainen jalkapalloseura.\nKotiareena Kisapuiston jäähalli\nOmistaja Jouni Okko\n(Okimar Invest Oy) 24,91 %\n(T.T. Rauta Oy) 24,91 %\nTarkennus: Teksti kauttaaltaan hehkuttavaa fanityyliä, ei sovi tietosanakirjaan\nSaiPan Jarno Koskiranta vuonna 2010.\nSaiPan Riley Armstrong kaudella 2011–2012.\nSaiPan edustus- ja A-juniorijoukkueista vastaa vuonna 2000 perustettu Liiga-SaiPa Oy. Muut juniorijoukkueet toimivat emoseura Saimaan Pallo – SAIPA ry:n alaisuudessa. SaiPan kotihallina toimii 4 820 katsojapaikan Kisapuiston jäähalli, joka sijaitsee Parkkarilan kaupunginosassa.\nSeura vietti 70-vuotisjuhliaan kaudella 2018–2019.\n1.1 SaiPan perustaminen ja 1950-luku\n1.3 10 vuotta SM-sarjassa ja ensimmäinen mitali\n1.4 Vuoristorataa 1970-luvulla\n1.5 1980-luku pääosin SM-liigassa\n1.6 1991–1996 I-divisioonassa konkurssin partaalla\n1.7 Pitkällä liigaputkella vain harvoin pudotuspeleihin\n7 Merkittäviä pelaajia\n7.2 Jäädytetyt pelinumerot\n7.3 NHL:ssä pelanneet kasvatit\n8 Päävalmentajat kausittain\n9 Sijoitukset kausittain\n10.3 Eniten yhdellä kaudella\nSaiPan perustaminen ja 1950-lukuMuokkaa\nSaiPa perustettiin vuonna 1948 Lauritsalan kauppalan seudun lupaaville jääpallon ja jalkapallon harrastajille, joille ei löytynyt harrastusmahdollisuutta juniorivuosien päätyttyä. Uudessa seurassa urheilun harrastamisesta kiinnostuneet saapuivat Kaukaan kansakoululle 9. marraskuuta 1948, ja vastaperustetun seuran nimeksi valittiin kahdentoista ehdotuksen joukosta Saimaan Pallo eli SaiPa. Seuran historian ensimmäiseksi puheenjohtajaksi ryhtyi Pauli Tarvonen.\nSaiPan toiminta keskittyi ensimmäisten vuosien ajan jääpalloon ja jalkapalloon, kunnes ehdotus jääkiekon lisäämisestä mahdolliseksi harrastusmuodoksi otettiin esille vuonna 1951. Vaikka ajatusta kannatettiin, jääkiekosta tuli vakituinen harrastusmuoto seuralle vasta vuonna 1953, jolloin se korvasi jääpallon. Seuran ensimmäinen jääkiekko-ottelu pelattiin Imatralla 4. helmikuuta 1954 Imatran Jyskettä vastaan. Ottelu päättyi SaiPan voittoon lukemin 8–3. Seuran ensimmäinen kotiottelu päättyi kuitenkin vastaavasti Jyskeen voittoon lukemin 7–9. Edellä mainittujen otteluiden lisäksi SaiPa osallistui talven aikana kahteen muuhun otteluun, jotka se myös voitti.\nVarsin hyvin sujuneen talven jälkeen SaiPa lähetti pelaajansa Vilho Pekkosen Suomen jääkiekkoliiton vuosikokoukseen, jossa hän kuuli englanninkielisestä The Hockey Handbookista eli Jääkiekon käsikirjasta. SaiPan puheenjohtaja Bryan Backmansson käänsi kirjan suomeksi ja teos hankittiin myös SaiPan käyttöön. Tämän myötä SaiPa aloitti entistä määrätietoisemman harjoittelun, ja tiettävästi harjoitteli täysipainoisemmin kuin monet muut aikansa jääkiekkoseurat.\nTalvella 1954-1955 SaiPa pelasi maakuntasarjaa vaihtelevalla menestyksellä, sillä pelit sujuivat lähinnä sääntöjä opiskellessa. Piirisarjan voitto kirjattiin kuitenkin tuona talvena SaiPalle, joten seura ei jäänyt täysin ilman menestystä. Lisäksi SaiPa voitti muutamia otteluita Suomen Cupissa. Vuoden 1955 kesällä aloitettiin hanke kotikentän siirtämisestä Lauritsalan keskustasta Kaukaalle. Sopiva paikka löydettiin ja niin kutsutusta "Abessinian männiköstä" tuli SaiPan kotikaukalo seuraavaksi kahdeksaksi vuodeksi. Uuden kotikentän nimeksi valittiin lukuisten ehdotusten joukosta Osmo Meilahden ehdottama Kiekkopuisto. Ensimmäinen ottelu uudella kentällä pelattiin 16. joulukuuta 1955, kun hieman vahvistunut SaiPa sai vastaansa Suomen maajoukkueen. Ottelu päättyi maajoukkueen 5–1-voittoon.\nToisella kaudella SaiPan nousu Suomen sarjaan jäi saavuttamatta huonon maalieron takia. Kolmannella kaudella tappioita ei tullut yhdessäkään pelissä, mutta nousu jäi jälleen haaveeksi, kun SaiPa hävisi nousukarsinnassa 4–2 Riihimäen Pallonlyöjille. Seuraava kausi 1957–1958 sujui jälleen ilman tappioita ja nousukarsinnassa vastaan asettui Joensuun Pallo-Toverit. SaiPa onnistui nousemaan Suomen sarjaan voittamalla karsintapelin lukemin 7–2. Samalla kaudella SaiPa saavutti myös Suomen Cupin hopeaa, kun finaalissa Tampereen Ilves oli parempi lukemin 3–2. Finaalipaikka oli kova saavutus maakuntasarjan joukkueelta, kun matkalla finaaliin kaatui muun muassa HIFK.\nSeuraavalla kaudella SaiPa vietti 10-vuotisjuhlakauttaan ja pelasi Suomen sarjassa mainiosti. Sarjaan edellisvuonna noussut SaiPa onnistui pääsemään mestaruussarjakarsintoihin, joissa se kaatoi ennakkosuosikit ja nousi SM-sarjaan. Samalla kaudella SaiPan harjoituksissa aloitti tuleva suuruus Lalli Partinen.\n10 vuotta SM-sarjassa ja ensimmäinen mitaliMuokkaa\nSaiPa pelasi ensimmäisen pääsarjaottelunsa Kiekkopuistossa 13. joulukuuta 1959 Rauman Lukkoa vastaan. Lukko voitti ottelun 3–7. SaiPan ensimmäisestä maalista vastasi Jorma Hietanen. Ensimmäisen pisteensä SaiPa otti Hämeenlinnan Pallokerhoa vastaan pelatusta 4–4 tasapelistä. Ensimmäisen voittonsa joukkue otti HJK:ta vastaan lukemin 5–3. Vaikka SaiPa oli valmistautunut Mestaruussarjaan tarkoilla harjoitussuunnitelmilla, seuran loppusijoitus oli heikko ja Suomen sarjaan tippuminen oli vain pisteen päässä. SaiPa kuitenkin keräsi Mestaruussarjan suurimman yleisömäärän, joten seuran talous oli kunnossa.\nSeuraavan kauden 1960–1961 SaiPa aloitti harjoitusottelulla tukholmalaista Djurgårdenia vastaan. Varsinaisen sarjakauden aloitus jouduttiin siirtämään myöhäisempään ajankohtaan leudon sään vuoksi. SaiPa pelasi kaksijakoisen kauden, sillä hyvin sujunutta alkukautta seurasi huono loppukausi. Joukkueen sijoitus oli lopulta kahdeksas, mutta se säilytti sarjapaikkansa. Kaudella 1961–1962 SaiPa esitti surkeita otteita ja oli sarjassa lopulta viimeisellä sijalla tasapisteissä Turun Palloseuran kanssa. Joukkueiden paremmuus ratkaistiin pelaamalla uusintaottelu, jonka voittaja säilyttäisi sarjapaikkansa. SaiPa ehdotti ottelua puolueettomalle kentälle, mutta TPS halusi arpoa kotijoukkueen. SaiPa voitti arvonnan, joten ottelu pelattiin Lauritsalassa. SaiPa voitti myös ottelun ja säilytti näin paikkansa pääsarjatasolla. Myöskään kausi 1962–1963 ei sujunut suunnitelmien mukaisesti, mutta kauden viimeisissä otteluissa SaiPa otti loppukirin ja sai säilytettyä paikkansa Mestaruussarjassa.\n25. huhtikuuta 1963 Lauritsalaan päätettiin rakentaa tekojäärata, joka valmistui talkootyöllä seuraavan kauden alkuun mennessä. Kenttä avattiin 23. lokakuuta nykyisen Kisapuiston jäähallin paikalla. Kausi 1963–1964 sujui SaiPalta ilman pelkoa putoamisesta, sillä hyvän alkukauden ansiosta joukkue ylsi viidenteen sijaan. Seuraava kausi vaikutti SaiPan kannalta todella lupaavalta, sillä alkupuoliskon jälkeen SaiPa johti viidellä pisteellä koko sarjaa. SaiPasta kutsuttiinkin maajoukkueleirille peräti viisi pelaajaa, joista Markku Eiskonen loukkaantui leirillä pahasti. Maajoukkueleirin jälkeen SaiPalle tuli kuuden ottelun tappioputki. Joukkueen kausi päättyi viidenteen sijaan ja pronssimitali jäi vain yhden pisteen päähän. Suomen Cupissa joukkue otti kuitenkin toisen mitalinsa, kun se hävisi finaalissa porilaiselle RU-38:lle jatkoajalla lukemin 2–3.\nKauden 1965–1966 joukkue pronssimitalin 50-vuotisjuhlallisuuksissa.\nKaudella 1965–1966 SM-sarjassa kokeiltiin uudenlaista sarjamuotoa jakamalla sarja kahteen lohkoon. SaiPa sijoittui omassa lohkossaan toiseksi ja pääsi jatkosarjaan. Tampereen Ilves oli jatkosarjassa ylivoimainen, mutta muista sijoista käytiin kovaa kamppailua. SaiPa sijoittui jatkosarjan kolmanneksi ja saavutti toistaiseksi ainoan pääsarjamitalinsa: pronssin. Kauden avausottelussa Porin Karhuja vastaan syntyi myös SaiPan kaikkien aikojen katsojaennätys 7 244.\nKahden hyvin sujuneen kauden jälkeen SaiPa palasi keskikastiin, kun kausi 1966–1967 päättyi kuudenteen sijaan. Samalla kaudella joukkueen huoltajana aloitti Markku "Makkara" Puroharju, joka työskentelee SaiPan huoltajana vielä nykyäänkin. 1. tammikuuta 1967 Lauritsala yhdistyi Lappeenrannan kaupunkiin ja tämän jälkeen SaiPa oli yhä vahvemmin koko Lappeenrannan alueen joukkue. Kaudella 1967–1968 SaiPa sijoittui kuudenneksi.\nKausi 1968–1969 oli SaiPan 20-vuotisjuhlakausi ja samalla kymmenes kausi perättäin pääsarjatasolla. Juhlakausi oli kuitenkin SaiPalle murheellinen, sillä seuran vuosikymmen SM-sarjassa päättyi putoamiseen Suomen sarjaan.\nStefano Giliati SaiPa-Ilves pelissä 2013.\nKausi 1969–1970 oli SaiPan ensimmäinen Suomen sarja -kausi kymmeneen vuoteen. SaiPa sijoittui sarjan itälohkossa toiseksi ja pääsi karsintasarjaan, mutta HJK oli parempi eikä SaiPa noussut SM-sarjaan. Seuraavaan kauteen panostettiin enemmän vahvistamalla joukkuetta. SaiPa pääsi jälleen karsintasarjaan, mutta sijoittui sarjan kolmanneksi. Kolmanteen Suomen sarja -kauteen joukkuetta vahvistettiin taas ja samalla valmennus ja joukkueenjohto uudistui. Sarjassa SaiPa koki vain yhden pistemenetyksen ja maalierokin oli 145–28. SaiPa voitti kaikki kymmenen karsintasarjan peliään ja nousi SM-sarjaan.\nSM-sarjakausi 1972–1973 alkoi SaiPan osalta jäähallin vihkijäisillä, kun Kisapuiston tekojää katettiin. Menestys SM-sarjassa jäi laihaksi, sillä SaiPa sijoittui viimeiseksi jääden viimeistä edellisestä sijasta 20 pisteen päähän. SaiPa putosi takaisin Suomen sarjaan, jossa seuraava kausi sujui tappioitta, vaikka kauteen lähdettiin lähes kokonaan omilla junioreilla. Karsintasarjassakaan tappioita ei tullut, joten SaiPa nousi jälleen SM-sarjaan. Kausi 1974–1975 SM-sarjassa päättyi toiseksi viimeiselle sijalle ja uuden sarjajärjestelmän mukaisesti sarjan kaksi viimeistä joukkuetta putosi I-divisioonaan.\nKaudella 1975–1976 nousu SM-liigaan jäi SaiPan osalta haaveeksi, kun se hävisi karsintapaikan ratkaisseen uusintaottelun. Eräs kauden kummallisuuksista oli Joensuussa tapahtunut joukkotappelu, johon osallistuivat kaikki pelaajat sekä muutama katsoja. SaiPan toinen I-divisioonakausi päättyi Kärppien ja Sportin jälkeen kolmanteen sijaan. Kaudella 1977–1978 SaiPa voitti I-divisioonan ja pääsi liigakarsintoihin, mutta se hävisi kaikki karsintaottelunsa. 30-vuotisjuhlakaudellaan 1978–1979 SaiPa voitti jälleen I-divisioonan, muttei onnistunut nousemaan SM-liigaan. Kärpät ja KooVee sijoittuivat karsintasarjassa edelle.\nAlpo Suhonen siirtyi SaiPan valmentajaksi kaudelle 1979–1980, ja kauden päätteeksi SaiPa nousi SM-liigaan. Samalla kaudella joukkueessa aloitti maineikas ketju Petri Skriko–Heikki Mälkiä–Pentti Matikainen.\n1980-luku pääosin SM-liigassaMuokkaa\nSaiPan sijoitus ensimmäisellä SM-liigakaudellaan 1980–1981 oli kahdeksas eli kolmanneksi viimeinen. Samalla kaudella SaiPan paidassa pelasivat seuran ensimmäiset amerikkalaisvahvistukset Stuart Ostlund ja Peter Scamurra. Kauden päätteeksi Vancouver Canucks varasi SaiPan Petri Skrikon NHL:ään. Alpo Suhonen siirtyi valmentamaan Suomen nuorisomaajoukkueita, joten SaiPan uudeksi päävalmentajaksi nousi Pentti Matikainen. Kaudella 1981–1982 SaiPassa aloitti myöhemmin seuralegendan maineeseen noussut hyökkääjä Ralph Cox. Hän sijoittui SM-liigan pistepörssissä neljänneksi ja jäähytilastossa ensimmäiseksi. SaiPa sijoittui kaudella seitsemänneksi ja jäi pudotuspelien ulkopuolelle vain yhden maalin erolla.\nKaudella 1982–1983 SaiPa sijoittui runkosarjan kuudenneksi ja pääsi pelaamaan historiansa ensimmäiset pudotuspelit. Pudotuspelien ensimmäisellä kierroksella Tampereen Ilvestä vastaan pelannut SaiPa hävisi sarjan suoraan kahdessa ottelussa. Seuraavalle kaudelle SaiPa asetti itselleen tavoitteeksi olla vähintään neljäs. Lopullinen sijoitus jäi tavoitteesta SaiPan ollessa kauden kuudes. Ralph Cox palasi SaiPaan välivuoden jälkeen kaudelle 1984–1985. SaiPa pelasi heikon kauden, mutta säilytti sarjapaikkansa karsintasarjan jälkeen. Seuraavalle kaudelle 1985–1986 SaiPa vahvisti joukkuettaan hankkimalla NHL:stä maajoukkuemaalivahti Hannu Kamppurin. Vahvistuksesta huolimatta kausi päättyi SaiPan putoamiseen I-divisioonaan.\nPutoamisen seurauksena SaiPasta lähti jopa 14 pelaajaa. Ensimmäinen kausi I-divisioonassa päättyi viidenteen sijaan. Seuraava I-divisioonakausi 1987–1988 päättyi toiseen sijaan ja sarjanousuun. Kausi muistetaan kuitenkin ikävästä tapahtumasta, jossa SaiPan ulkomaalaisvahvistus Tim Hrynewich löi erään Forssassa käydyn ottelun jälkeisessä kättelyssä vastustajaa mailalla päähän. Hrynewich sai tempauksestaan viiden kuukauden pelikiellon sekä seitsemän kuukauden ehdollisen vankeustuomion ja useiden tuhansien markkojen sakot.\nNousun jälkeisellä SM-liigakaudella 1988–1989 SaiPa sijoittui yhdeksänneksi, mutta muuten kausi oli värikäs; TuTosta hankittu Steve Harrison jäi kiinni dopingista ja hyökkääjä Mikko Niemistä puukotettiin. Samalla kaudella SaiPa hankki Oulun Kärpistä Alain Lemieux'n, Mario Lemieux'n veljen, mutta hän loukkaantui jo viiden pelin jälkeen.\nKaudella 1989–1990 Ari Santasen 11-vuotinen jakso SaiPassa alkoi ja Vesa Viitakoski valittiin vuoden tulokkaaksi. SaiPan sijoitus oli kahdeksas. Kaudella 1990–1991 SaiPa tavoitteli pudotuspelipaikkaa vahvistamalla joukkuetta muun muassa Jaroslav Benákilla ja Otakar Janeckylla. Nimekäs joukkue kuitenkin epäonnistui ja SaiPa putosi I-divisioonaan. Tämän lisäksi kauden taloudellinen tulos oli 1,5 miljoonaa markkaa miinuksella, ja seuran kokonaisvelkasaldo hipoi viittä miljoonaa.\n1991–1996 I-divisioonassa konkurssin partaallaMuokkaa\n1990-luvun alku oli todellista kriisiaikaa SaiPalle. Seuran tärkein tavoite oli talouden parantaminen, jottei perinteikäs joukkue olisi joutunut konkurssiin. Kaudella 1991–1992 SaiPa pelasi I-divisioonassa ja kärsi yleisökadosta. Talous paheni entisestään ja seura irtisanoi joulutauolla kaikki sopimuksensa ja tarjosi pelaajille uusia sopimuksia, joissa palkka oli puolitettu. Kuusi pelaajaa hylkäsi uudet sopimukset, mutta SaiPan kausi päättyi kuudenteen sijaan ja taloudellisesti nollatulokseen.\nKaudella 1992–1993 SaiPa oli I-divisioonan seitsemäs ja talous koheni jopa puolella miljoonalla markalla. Myös kausi 1993–1994 paransi taloutta puolella miljoonalla markalla. SaiPa pääsi myös liigakarsintaan, muttei onnistunut nousemaan SM-liigaan.\nKaudella 1994–1995 yleisö löysi jälleen tiensä Kisapuistoon, ja esimerkiksi eräässä KooKoo-ottelussa oli yli 3000 katsojaa. SaiPa voitti runkosarjan ja voitti pudotuspeleissä Järvenpään Haukat ja Kiekko-67:n. Liigakarsinnoissa SaiPa kuitenkin hävisi Ilvekselle, eikä noussut liigaan. Kauden aikana SaiPan maalivahti Jussi Markkanen pelasi nuorten MM-kisoissa, Ari Santanen voitti I-divisioonan pistepörssin ja Tero Hämäläinen maalipörssin.\nHeikki Mälkiä aloitti SaiPan valmentajana kaudella 1995–1996. SaiPa oli runkosarjan toinen ja pudotuspeleissä kaatuivat Kotkan Titaanit ja Kiekko-Karhut. Karsintasarjan 1. vaiheessa SaiPa voitti Hermeksen ja pääsi pelaamaan liigapaikasta SM-liigassa viimeiseksi sijoittunutta TuToa vastaan. SaiPa voitti sarjan otteluvoitoin 3–0 ja palasi SM-liigaan.\nPitkällä liigaputkella vain harvoin pudotuspeleihinMuokkaa\nIlves-SaiPa 3.2.2007. SaiPan pelaajat kuvassa Marko Ojanen (24), Joonas Rönnberg (21) ja Rob Zepp (maalivahti).\nKaudella 1996–1997 Jussi Markkanen palasi yhden Tapparassa viettämänsä kauden jälkeen SaiPan maalille. SaiPan ennakoitiin joutuvan karsimaan liigapaikastaan, mutta KalPa jäi kuitenkin SaiPan taakse ja joutui karsintoihin. SaiPa teki kaudella 700 000 markan voiton, minkä ansiosta se sai maksettua viimeisetkin velkansa.\nKaudella 1997–1998 SaiPa pelasi hyvin ja sijoittui runkosarjassa kuudenneksi. Pudotuspelien ensimmäisellä kierroksella SaiPa hävisi Ilvekselle voitoin 3–0. Joukkueen kauden tärkein pelaaja oli hyökkääjä Dale McTavish, joka voitti liigan maalipörssin.\nKautta 1998–1999 pidetään SaiPan historian parhaimpana kautena. Runkosarjan kuudes sija toi pudotuspeleissä vastaan Helsingin Jokerit, jonka SaiPa peittosi voitoin 3–0. SaiPa sai pelata kaksi ensimmäistä peliä kotikentällään, sillä Jokereiden kotihallissa Hartwall Areenalla oli muita tapahtumia. Kolmanteenkin peliin Helsinkiin matkasi tuhansia SaiPa-faneja. Välierissä vastaan tuli toinen 1990-luvun suurseura TPS, joka oli totutun kova kaataen SaiPan voitoin 3–0. Pronssiottelussa SaiPalla oli mahdollisuus ottaa historiansa toinen mitali, kun vastaan tuli HPK. Hämeenlinnassa pelattu ottelu päättyi kuitenkin HPK:n voittoon.\nKausi 1999–2000 oli SaiPan osalta pettymys päättyen yhdeksänteen sijaan. Seuraavalla kaudella SaiPa oli kymmenes ja kaudella 2001–2002 se jäi selvästi jumboksi. SaiPan kausi 2002–2003 muistetaan mahtavasta alkusta. SaiPan kotiotteluissa voittoja tuli toinen toisensa perään ja hieman ennen joulutaukoa SaiPa oli parhaimmillaan kolmas. Loppukauden romahdus oli kuitenkin niin paha, että lopullinen sijoitus oli 11., joten SaiPa jäi selvästi ulos pudotuspeleistä. Seuraavilla kahdella kaudella SaiPan sijoitus oli 12. Jarmo Myllys pelasi uransa viimeiset pelit SaiPassa näinä kausina.\nKaudella 2005–2006 SaiPa oli runkosarjan seitsemäs, vaikka se lähti kauteen lähes pienimmällä pelaajabudjetillä. Heikki Mälkiän luotsaaman joukkueen pelaajat nostivat selvästi omaa tasoaan. Ensimmäisellä pudotuspelikierroksella vastaan tuli TPS, jonka SaiPa kaatoi voitoin 2–0. Puolivälierissä HIFK oli parempi voitoin 4–2. HIFK voitti ensimmäiset kolme ottelua, mutta SaiPa paransi hetkeksi otteitaan voittaen kaksi ottelua.\nKaudet 2006–2007 ja 2007–2008 olivat SaiPalta heikkoja, vaikkei jälkimmäisellä kaudella pudotuspelipaikka jäänyt kauas. Runkosarjan toiseksi viimeisellä kierroksella SaiPa pelasi tärkeän ottelun Kisapuistossa kymmenentenä olleen TPS:n kanssa, joka voitti ottelun ja eteni pudotuspeleihin. Kaudella 2008–2009 SM-liiga jälleen avattiin. SaiPan 60-vuotisjuhlakausi epäonnistui muun muassa useiden loukkaantumisten takia. SaiPa sai play-outeissa vastaansa Lukon, jolle play-out -paikka oli pettymys, sillä se oli vielä viimeisellä kierroksella kiinni pudotuspelipaikassa. Pitkään otteluihin valmistautunut SaiPa voitti sarjan 3–0 pääosin entisen Lukko-hyökkääjä Shayne Toporowskin hyvillä pelisuorituksilla.\nKaudeksi 2009–2010 SaiPa solmi yhteistyösopimuksen Mikkelin Jukureiden kanssa. Seuran toimitusjohtajana vuodesta 2006 lähtien toiminut Sami Koikkalainen lopetti pestissään elokuussa 2011. Hänen paikkansa otti entinen SaiPa- ja Lukko-puolustaja Riku Kallioniemi.\nKaudelle 2012–2013 SaiPa nuorensi miehistöään. Seura muun muassa hankki KalPasta Simo-Pekka Riikolan, Tommi Jokisen ja Jaakko Rissasen. SaiPa aloitti kautensa vahvasti ollen jopa muutaman kerran runkosarjan johdossa, ja joulutauolle mentäessä SaiPa oli sarjassa toisena. Joukkueen menestys nostikin Lappeenrannassa jonkinasteisen kiekkobuumin. Tauon jälkeen joukkue ei kuitenkaan onnistunut ottamaan tarpeeksi voittoja, joten se oli lopulta runkosarjassa yhdeksäs 89 pisteellä. SaiPa kuitenkin ylsi pudotuspeleihin ensimmäisen kerran kevään 2006 jälkeen. SaiPa kohtasi villi kortti -kierroksella HIFK:n. SaiPa voitti ensimmäisen kohtaamisen Helsingissä jatkoajalla lukemin 2–3. Lappeenrannassa pelatussa toisessa ottelussa HIFK otti vastaavasti 2–3-voiton ja siirsi ratkaisun Helsinkiin. SaiPan kausi päättyi kolmannessa kohtaamisessa, jonka HIFK voitti lukemin 5–2 ja vei näin koko ottelusarjan 2–1. Liiga-SaiPa Oy teki kaudella taloudellisesti huipputuloksen, jääden yli 740 000 euroa voitolle. Tähän suurimpana syynä olivat kasvaneet yleisömäärät, fanituotemyynti sekä jäähallin ravintolatoiminta.\nKaudelle 2013–2014 SaiPa lähti hyvin samanlaisella kokoonpanolla kuin edellisellekin kaudelle, paria vahvistusta, kuten paluumuuttaja Jussi Markkasta, lukuun ottamatta. Tulos oli myös edelliskauden mukaista, ja SaiPa oli koko alkukauden SM-liigan kärkikahinoissa, ollen tällä kertaa sarjassa joulutauolla kolmantena. Runkosarjan päätyttyä SaiPa oli neljännellä sijalla 100 pisteellä, joka on seuran ennätyspistemäärä. Puolivälierissä SaiPa kohtasi JYP:in. SaiPa voitti kolme ensimmäistä ottelua pienin maalieroin, mutta sen jälkeen JYP voitti kolme ottelua putkeen tasoittaen ottelusarjan 3–3:een. Seitsemännessä pelissä Kisapuistossa SaiPa nousi kahden maalin tappioasemasta voittaen lopulta 6–4. Välierissä vastaa tuli koko kauden ylivoimaisin ennakkosuosikki Oulun Kärpät. SaiPa hävisi välierissä Kärpille otteluvoitoin 1–4. Pronssiottelussa Lukkoa vastaan SaiPa hävisi 3–2, ja 48 vuoden kirvelevä, mitaliton putki sai edelleen jatkoa.\nKaudelle 2014-2015 SaiPa menetti monia tärkeitä pelaajiaan, mutta onnistui vahvistuksissa. Puolustaja Sam Lofquist ja hyökkääjä David McIntyre nousivat joukkueen tähtipelaajiksi. Kuten myös puolustaja Brian Salcido, joka sijoittui Liigan puolustajien pistepörssissä toiseksi. Runkosarjassa joukkue sijoittui kahdeksanneksi 94 pisteellä. Pudotuspelien avauskierroksella vastaan tuli Ässät. SaiPa voitti ensimmäisen ottelun kotona murskaavasti 6-0. Toinen ottelu oli tasaisempi, mutta SaiPa voitti jatkoerässä 2-1. Puolivälierissä vastaan tuli kauden päätteeksi mestaruutta juhlinut Kärpät. Ottelusarja eteni Kärppien hallinnassa ja SaiPa onnistui voittamaan vain yhden ottelun. Kärpät eteni jatkoon voitoin 4-1 ja SaiPan loppusijoitus oli 8.\nSaiPa on osallistunut kahdesti Jääkiekon Mestarien liigaan. Kaudella 2014–2015 joukkue selvisi puolivälieriin, joissa se hävisi Oulun Kärpille molemmissa osaotteluissa. Kaudella 2016–2017 SaiPa voitti oman alkulohkonsa 11 pisteellä. Lohkon muut joukkueet olivat toiseksi sijoittunut Eisbären Berlin sekä Luleå HF.\nKaudella 2016–2017 joukkueen päävalmentajana aloitti Ari Santanen. Kausi oli kuitenkin joukkueelle pettymys ja joukkue jäi runkosarjan viimeiselle sijalle.\nKausi 2017–2018 alkoi uuden päävalmentajan Tero Lehterän komennuksessa. Kausi sujui edellistä paremmin, ja joukkueen sijoitus runkosarjassa oli seitsemäs. Pudotuspeleissä vastaan tuli Pelicans. Ensimmäinen osaottelu meni SaiPalle. Lahdessa pelattu ottelu päättyi kuitenkin Pelicansin voittoon. Viimeinen kolmas osaottelu pelattiin Lappeenrannassa. Pelicans johti ottelua vielä kolmannessa erässä maalilla, mutta lopulta kotijoukkue tuli tasoihin. Jatkoajalla Ahti Oksanen ratkaisi ottelun iskemällä SaiPalle voittomaalin. Puolivälierissä vastaan tuli Turun Palloseura. Ottelusarja päättyi Palloseuralle voitoin 4–2. Täten SaiPan loppusijoitus oli lopulta seitsemäs.\nSaiPa pelaa kotipelinsä keltaisessa paidassa, mustissa housuissa, keltaisissa sukissa sekä mustassa kypärässä. Vierasottelut SaiPa pelaa useimmiten samoissa asuissa kuin kotipelit, mutta myös musta pelipaitaversio on olemassa.\nSaiPan alkuperäinen ja nykyisin käytössä oleva logo\nSaiPan 60-vuotisjuhlalogo vuodelta 2008\nSaiPan "Boston Bruins -logo" (käytössä 1980–1992, kaudella 2012–2013 yksittäisessä retro-ottelussa)\nSaiPan kannustus- ja maalilaulu on Erkki Liikasen kappale ”Lätkä lentää”, jonka uudelleenlevytti myöhemmin Osmo’s Cosmos kahdesti. Kaudelle 2015–16 paikallisista musiikin ammattilaisista (Mokoma, Stam1na, Kotiteollisuus, Anal Thunder, Laineen Kasperi) kollektiivisesti muodostunut Hockey Club Lepran Sonnit äänitti "Lätkä lentää"-kappaleesta ns. "neljännen version".\nSaiPan cheerleadereinä toimii Kisapuiston Kissat -tanssiryhmä, joka koostuu 16–25-vuotiaista tytöistä ja naisista.\nSaiPan virallisena faniyhdistyksenä toimii vuonna 2005 perustettu SaiPaFanit ry, joka tunnettiin aikaisemmin nimellä SaiPa Fan Club. Yhdistys vaihtoi nimensä Saimaan Keltamustat ry:ksi toukokuussa 2014 Joukkuetta kannustaa myös Punaviivakerho-niminen ryhmä. Kaudesta 2007–2008 asti Kisapuiston seisomakatsomossa on toiminut epävirallinen kannattajayhteisö Willimiehet. Se on ryhmä SaiPan kannattajia, jotka haluavat tukea joukkuettaan näkymällä ja kuulumalla katsomoissa. Vuonna 2007 ryhmän nimi vakiintui ja sillä kunnioitetaan Lappeenrannan vaakunasta löytyvää willimiestä.\nKaudella 2008–2009 SaiPan fanit järjestivät kaksi tifoa. Ensimmäinen järjestettiin 5. joulukuuta SaiPa-Pelicans -ottelussa, jossa tifo koostui seisomakatsomon lippumerestä ja istumakatsomoiden mosaiikista. Toinen tifo oli 3. tammikuuta Heikki Mälkiän kunniaksi järjestetty lakana-tifo.\nEdustusjoukkue: SM-sarja: 1 pronssi (1966), Suomen Cup: 3 hopeaa (1958, 1965 ja 1971)\nNaiset: SM-sarja: 1 pronssi (1990)\nA-juniorit: SM-liiga: 2 kultaa (1970 ja 2002) , 2 hopeaa (1965 ja 1966) ja 3 pronssia (1964, 1968 ja 1974)\nSaimaan Pallon kokoonpano n · k · m\nAnssi Löfman (A)\nTeemu Ramstedt (A)\nJohn Persson (A)\nElmeri Kaksonen (C)\n1959–1960 Vilho Pekkonen\n1960–1962 Paavo Karttunen\n1962–1969 Lalli Partinen\n1969–1970 Heikki Juselius\n1970–1971 Hannu Lemander\n1980–1981 Pentti Matikainen\n1981–1983 Esko Heikkeri\n1983–1984 Kari Weckström\n1984–1985 Heikki Mälkiä\n1985–1986 Timo Anttikoski\n1988–1991 Reijo Mansikka\n1991–1995 Petri Peronmaa\n1995–1996 Ari Santanen\n1996–1997 Antti Tuomenoksa\n1997–2000 Ari Santanen\n2000–2002 Riku Kallioniemi\n2002–2003 Pekka Tirkkonen\n2003–2004 Mika Kauppinen\n2004–2006 Petri Kokko\n2006–2007 Kimmo Koskenkorva\n2007–2019 Ville Koho\n2019– Elmeri Kaksonen\n(käyttöoikeus pojallaan Simolla)\nAarne Honkavaara -palkinto (Paras maalintekijä)\n1997–1998 Dale McTavish\n2015–2016 Chad Rau\nJarmo Wasama -palkinto (Vuoden tulokas)\n1980–1981 Petri Skriko\n1989–1990 Vesa Viitakoski\n1962–1963 Pauli Hyväri\n1964–1965 Antti Ravi\n2013–2014 Jussi Markkanen\n2013–2014 Pekka Tirkkonen\n1983–1984 Petri Skriko (laitahyökkääjä)\n2001–2002 Vladimír Machulda (laitahyökkääjä)\n2013–2014 Jussi Markkanen (maalivahti)\n1992–1993 Jussi Markkanen (vuoden tulokas)\n1994–1995 Ari Santanen (paras pistemies)\n1994–1995 Tero Hämäläinen (paras maalintekijä)\n1994–1995 Jyrki Silius (tehopelaaja)\n1994–1995 Matti Nevalainen (herrasmiespelaaja)\n1994–1995 Ilkka Kaarna (vuoden valmentaja)\n1995–1996 Heikki Mälkiä (vuoden valmentaja)\n1954–1954 Esko Tammilehto\n1955–1966 Teuvo Myyryläinen\n1966–1970 Yrjö Hakala\n1970–1971 Aarre Paavola *\n1970–1971 Teuvo Myyryläinen (kesken kauden)\n1971–1973 Yrjö Hakala\n1973–1975 Matti Väisänen\n1975–1979 Heikki Juselius\n1979–1981 Alpo Suhonen\n1981–1983 Pentti Matikainen\n1983–1984 Teijo Räsänen\n1984–1985 Kari Malinen *\n1984–1985 Pertti Ahokas (joulukuussa 1984)\n1985–1986 Esa Siren *\n1985–1986 Leif Boork (joulukuussa 1985)\n1986–1988 Antero Väätämöinen\n1988–1989 Gary Prior\n1989–1991 Antero Väätämöinen *\n1990–1991 Heikki Juselius (tammikuussa 1991)\n1991–1992 Václav Sýkora *\n1991–1995 Ilkka Kaarna (joulukuussa 1991)\n1995–1999 Heikki Mälkiä\n1999–2001 Reijo Mansikka\n2001–2002 Teijo Räsänen *\n2002–2004 Petri Skriko (tammikuussa 2002) ^\n2004–2008 Heikki Mälkiä (joulukuussa 2003) ^\n2008–2012 Ari-Pekka Selin (tammikuussa 2008)\n2012–2016 Pekka Tirkkonen\n2016–2017 Ari Santanen (Sopimus purettiin kesken sopimuskauden)\n2017– Tero Lehterä\n* Valmentaja vaihtunut kesken kauden.\n↑ SaiPa ja Jukurit yhteistyöhön 15.05.2009. SaiPa.fi. Viitattu 15. toukokuuta 2009.\n↑ Mestarien liiga (jääkiekko). Wikipedia, 30.8.2016. Artikkelin verkkoversio. fi\n↑ Lehterän jatkosopimus saipa.fi.\nNoudettu kohteesta ”https://fi.wikipedia.org/w/index.php?title=Saimaan_Pallo&oldid=18632685”\nViimeksi muokattu 1. tammikuuta 2020 kello 22.32


Hoitomaksut | Apula Päiväkodit\nHoitomaksuissa on aina kaksi osaa: kunnan antama tuki ja vanhempien maksama hoitomaksu. Miltei kaikki lapset ovat palvelusetelillä päiväkodissa.\nPäivähoidon palveluseteli on vakinaistettu osaksi raisiolaista päivähoitoa. Setelin kattohinta on elokuusta 2014 alkaen 815 euroa yli 3-vuotiaasta ja alle 3-vuotiaasta 1230 kuukaudessa. Vanhemmille päivähoito maksaa saman verran kuin kunnallinen hoito eli 0 – 283 euroa kuukaudessa tuloista riippuen. Palvelusetelijärjestelmässä myönnetään myös sisaralennus.\nSeteli on siis tulosidonnainen ja perheen tulot vaikuttavat setelin arvoon samalla tavalla kuin kunnallisessa päivähoidossa. Kun hoitopaikka löytyy meiltä, setelipäätös tulee suoraan päiväkotiin, jonka avulla päiväkoti pystyy laskuttamaan kaupungilta erotuksen mikä syntyy kattohinnan ja hoitomaksun välille. Hoitomaksu tulee tämän jälkeen päiväkodista suoraan perheelle. Päiväkoti ja perhe tekee hoidosta keskinäisen hoitosopimuksen.Palveluseteli on myös käytössä Turussa, Paimiossa ja Liedossa.\nPäiväkotiin voi myös tulla yksityisesti yksityisen hoidon tuen ja kuntalisän avulla. Ympäristökuntien tuet vaihtelevat ja vaikuttavat myös perheiden maksamaan maksuun. Osa kunnista myös ostaa meiltä hoitopaikkoja, jolloin kunta laskuttaa perheitä vain kunnallisen hoitomaksun verran.


25. marraskuuta 2020Notino\nOnko takanasi valvottu yö? Oli sen syynä mikä tahansa, katse peiliin aamulla voi tuntua aikamatkalta – tummat silmänaluset, turvotus ja uudet pienet rypyt lisäävät nimittäin vuosia.\nMikä avuksi? Kokeile silmänaamiota, joka antaa iholle hetkessä tarvittavaa elvytystä ja kosteutusta! Helpottaaksemme valintaasi kokosimme kuusi suosittua silmänaamiota ja testasimme ne perusteellisesti. Mikä osoittautui parhaaksi?


Vokologin viisi vinkkiä flunssan hoitoon – Vokomotiivi\nSe on taas syksy ja flunssakausi! Tässä omat parhaaksi kokemani lääkkeettömät hoitokeinot – näiden avulla muistat myös ääntäsi.\n1. Juo lämmintä juomaa hunajan kanssa\nKun kurkussa on sitkeä köntti limaa, se tekisi mieli yskiä pois. Yskiminen kuitenkin rasittaa äänihuulia, minkä varmasti jokainen kovassa yskässä ollut on kivuliaasti todennut.\nYskittäessä äänihuulet puristetaan napakasti yhteen samalla uloshengityslihaksia aktivoiden. Tällöin äänihuulten alle kertyy painetta. Kun sulku avataan yhtäkkiä, äänihuulet erkanevat ensin kauas toisistaan ja törmäävät sitten kovalla paineella takaisin yhteen. Sekä voimakas yhteen puristaminen että kova törmäyspaine rasittavat äänihuulten herkkää kudosta.\nLämmin juoma tekee limasta vähemmän sitkoista, jolloin se irtoaa helpommin. Yskimiseen ei tällöin tarvita niin paljon voimaa. Kovin kuumaa juomaa kannattaa kuitenkin välttää – äärimmäiset lämpöolosuhteet saattavat ärsyttää tulehtunutta kurkunpäätä.\nHunajan on todettu hillitsevän yskää. Makeutensa ansiosta se myös lisää limaneritystä, mikä osaltaan helpottaa yskimistä.\nVesi pitää yllä elimistön nestetasapainoa. Riittävä nesteytys estää myös äänihuulia kuivumasta. Kun limakalvot ovat kosteat, äänihuulten värähtely toisiaan vasten on kitkattomampaa.\nLasia kannattaa täyttää erityisesti kuumeessa, kun hikoilee tavallista enemmän. Viileä vesi raikastaa, mutta lämmin imeytyy elimistöön paremmin kuin kylmä.\nVedenjuontia kannattaa suosia myös liman poistamisessa jatkuvan yskimisen sijaan. Jos ryit ja köhit terveenäkin, tämä tapa kannattaa opetella äänen säästämiseksi.\n3. Käytä vesipiipua\nEntä kun kurkku on kuin Kalaharin aavikko? Juotavista nesteistä ei saa välitöntä apua, koska ne eivät kosketa äänihuulia. Nieltäessä sekä äänihuulet että niiden yläpuolella sijaitsevat taskuhuulet asetetaan yhteen sulkemaan henkitorveen johtava tie.\nApteekista saatava vesipiippu on hyvä ja nopea ensiapu äänihuulten kostuttamiseen. Vesipiippuun laitetaan lämmintä, höyryävää vettä. Sitten piipun kautta hengitetään sisään. Koska hengitysilma kulkee äänihuulten läpi, vesihöyry kosteuttaa äänihuulia saman tien. Piipun purlutus on myös aika meditatiivista!\nTukkoinen nenä tekee olon tukalaksi. Suolavedellä huuhtelu on hellä vaihtoehto nenäsumutteille, jotka saattavat kuivattaa limakalvoja. Jotkut kokevat nenäsumutteiden rasittavan nenän lisäksi ääntä.\nNenäkannuun laitetaan lämmintä vettä ja mitallinen suolaa, jolloin veden suolapitoisuus vastaa kehon suolapitoisuutta eikä tunnu pahalta limakalvoilla. Kannun kapea pää laitetaan sierainta vasten, ja kehoa kallistetaan niin, että vesi virtaa toisesta sieraimesta ulos.\nVesi nenässä tuntuu monesta epämiellyttävältä ajatukselta. Oikealla tekniikalla nenän huuhteleminen ei ole sen kummempaa kuin niistäminen: on vain muistettava hengittää suun kautta. Muista huolehtia myös kannun huolellisesta huuhtelusta! Voit katsoa jutun lopussa olevasta videosta, miten nenäkannua käytetään.\n5. Vältä puhumista\nKaikista puhumista helpottavista vinkeistä tässä tulee tärkein: Jos sinun ei ole pakko puhua, pysy vaiti. Huonokuntoiset äänihuulet ovat alttiit vaurioille. Lisäksi limaisina ja turvonneina äänihuulet vaativat värähtelyyn enemmän voimaa kuin normaalitilassa ja rasittuvat. Rasitus saattaa johtaa tulehduksen leviämiseen.\nKuiskaaminen voi tuntua puhumista helpommalta, koska se ei vaadi äänihuulten värähtelyä – äänihuulet puristetaan tiukasti yhteen, ja ilma pusketaan ulos äänihuulten päädyssä sijaitsevan rustoraon kautta. Suosi kuitenkin kuiskaamisen sijaan hiljaa puhumista. Yhteen puristaminen rasittaa äänihuulia enemmän kuin hiljainen ja huokoinen (ns. hypofunktionaalinen) ääntö, jossa äänihuulet eivät kosketa toisiaan lainkaan.\nLast Modified on elokuu 30, 2017\nTagged with äänenkäyttö, ääniergonomia, flunssa, nuha, yskä\nBookmark this article Vokologin viisi vinkkiä flunssan hoitoon


Kasvun Taian blogi: Viisi askelta lapsen kiukun kesyttämiseksi\nKasvun Taian blogi\n06.08. Tunteiden pakenemisesta tunteiden hyväksyvään kohtaamiseen\n30.05. Viha tuo sinulle voimaa ja jämäkkyyttä\n20.04. Itsetuntemustyöskentely vahvistaa tunnesäätelytaitojasi\n15.03. Vinkkejä kiukkuisen arjen varalle\n01.03. Miten lapsen tunnekehoyhteyttä voi vahvistaa?\n14.02. Tunteista kertovia lastenkirjoja (osa 6)\n25.01. Miten siirtyä käskemisestä ja komentamisesta lapsen ohjaamiseen?\n12.12. Lapsen stressi – miten sitä voi helpottaa?\n11.11. Pojat saavat itkeä!\n02.11. Vaativuuden tunnelukko – miten sitä voi avata?\nPantleyn pehmeä matka höyhensaarille\nViisi askelta lapsen kiukun kesyttämiseksi\nKiukku on voimakas tunne, ja se tuo haasteensa lapselle, jonka tunteidensäätelytaidot ovat vielä kehitysvaiheessa. Lapsi saattaa hävitä pelissä ja kiukustua siitä. Takki on hankala pukea tai kengännauhat eivät mene kiinni. Elämässä on usein sekä pienempiä että suurempia pettymyksiä.\nKiukku saattaa ilmetä tavaroiden paiskomisena, huutamisena ja lattialla kierimisenä, kaverin tai sisaruksen lyömisenä tai puremisena. Lapsella on lapsen keinot kiukkutilanteessa, koska kiukun säätely on vielä kehitysvaiheessa. Lapsi ei kenties osaa muita keinoja tai hän ei kuormittavassa tilanteessa sillä hetkellä pysty muuhun. Kiukku on aina hätähuuto ja kutsu apuun. Auta minua toimimaan tässä tilanteessa paremmin!\nSeuraavassa kerron sinulle viisi askelta lapsen kiukun kesyttämiseksi.\nEt voi viedä lasta tunnetaidoissa pidemmälle kuin itse olet. Jos sinun on vaikea tunnistaa tunteitasi, säädellä ja ilmaista niitä, et voi toimia myöskään lapselle mallina hyvistä tunnetaidoista. Kaikki, mitä teet oman itsetuntemukseni ja tunnetaitojesi vahvistamisen eteen hyödyttää myös lastasi.\nAikuisen tärkeä tehtävä on hyväksyä lapsen tunne, pysyä rauhallisena lapsen raivotessa ja tukea lasta rauhoittumisessa. On tärkeää tukea lapsen rauhoittumisjärjestelmää aktivoitumaan hänen ollessaan haastavan tunteen vallassa.\nMuista, että kaikki tunteet ovat sallittuja\nKiukku nähdään usein tunteena, jota ei saisi olla. Oikein ohjattuna viha ja kiukku ovat kuitenkin voimavara kehitykselle. Ilman uhmaa ja kuohuntaa lapsi tai nuori ei itsenäistyisi vanhemmistaan ja kodistaan. Viha ja kiukku voivat antaa puhtia ja rohkeutta, kiukku voi toimia käynnistävänä moottorina. Kiukku ja viha ovat voimaa!\nMonille lapsille ja vanhemmille kiukku ovat tunteita, joita he eivät hyväksy itsessään. Saatetaan pelätä vihan voimaa tai ajatella, että pitäisi aina olla kiltti ja sulloa kiukku sisälle. Näissä tilanteissa aikuisen tulee omalla käytöksellään osoittaa, että voimakastakaan tunnetta ei tarvitse juosta pakoon ja että kiukun kanssa voi tulla toimeen. Suuttumuksen tunne on eri asia kuin aggressiivinen käytös!\nHuomaa tarpeet tunteiden takana\nAikaisemmin ajateltiin, että lapsi on paha ja huono, kun hän kiukuttelee ja häntä pitää rangaista. Nykytutkimuksen valossa ajatellaan, että lapsella on joku hyvä tarve kiukuttelun takana ja aikuisen tehtävä on löytää ja nähdä käyttäytymisen takana oleva tarve.\nPieni lapsi ei osaa pukea tarvetta sanoiksi ja hän tarvitsee aikuisen pohtimaan kanssaan käytöksen takana olevia syitä. Kiukun taustalla voi olla esimerkiksi huomion- eli yhteydenhakuisuutta, stressin purkautumista tai fyysisiä perustarpeita kuten väsymystä tai nälkää.\nMallinna ja opeta lapsellesi työkaluja kiukun säätelyyn ja ilmaisemiseen\nLapsi tarvitsee työkaluja kiukun säätelemiseen ja purkamiseen. Monesti lapselle hoetaan ei saa lyödä tai ei saa potkia , mutta lapselle ei ohjata keinoja, mitä hän saa tehdä voimakkaan tunteen säätelemiseksi, ilmaisemiseksi ja purkamiseksi. Mitä kiukkuisena saa tehdä? Saa vaikkapa tömistää jaloilla, pomppia paikallaan ja hengittää syvään. Saa sanoa: Nyt minua kiukuttaa tosi paljon.\nKoska tunteet ovat kehollisia, myös parhaimmat tunteiden säätelykeinot ovat kehollisia. Kehoon vaikuttaminen on nopein tapa vaikuttaa tunteen voimakkuuteen. Yksi hyvä tapa vaikuttaa kiukkuun on kehon rentouttaminen – et voi olla kiukkuinen ja rento samaan aikaan.\nAuta lastasi huomaamaan kiukun varoitusmerkit\nTunteet ovat kehollisia, ja keho viestii myös kiukusta. Usein kiukun hetkellä lihakset jännittyvät, hampaat kiristyvät yhteen, hengitys muuttuu pinnalliseksi, kädet menevät nyrkkiin. On tärkeää oppia tunnistamaan itsessään näitä kiukun kehollisia merkkejä. Mitä varhaisemmassa vaiheessa kiukun tunnistaa, sitä helpommin sitä pystyy säätelemään.\nSilloin kun on jo ehtinyt täydelliseen raivariin, sieltä on paljon vaikeampi palata rauhalliseen olotilaan kuin silloin, jos pystyy huomaamaan kiukun jo siinä vaiheessa, kun se on nousemassa pintaan.\nPalaako lapseltasi pinna helposti ja meneekö kuppi nurin? Lenteleekö tavarat ja heiluuko nyrkit? Entä sinä itse, millaiset tunnesäätelytaidot sinulle itselläsi on? Millaista mallia tunnesäätelystä ja kiukun tunteen rakentavasta ilmaisusta sinä annat lapsellesi?\nOn lapselle itselleen helpottavaa, kun hän oppii tapoja säädellä kiukkua eikä hänen enää tarvitse räiskiä pahaa oloa ulos. Se tekee myös perhearjesta helpompaa ja myönteisempää. Tule mukaan verkkovalmennukseen Kiukun kesyttäjät – tunnetaitoja lapselle ja vanhemmalle, jossa pääset yhdessä lapsesi kanssa harjoittelemaan tunnesäätelytaitoja.\nAvainsanat: tunteet, tunnetaidot, vanhemmuus, rauhoittuminen


Opetushallitus - Näyttötutkinnot\nNäyttötutkinto-opas 2016 (pdf)\nNäkökulmia henkilökohtaistamiseen (pdf)\nNäyttötutkintojen arviointi- ja tukimateriaalit\nLaki ammatillisesta aikuiskoulutuksesta (631/1998) (Finlex)\nVoit hakea näyttötutkintoja tutkinnon nimen tai opintoalan mukaan. Hakutuloksista löydät tutkinnon järjestäjät, joihin voit ottaa yhteyttä tutkinnon suorittamiseksi.\nVideo näyttötutkinnon suorittamisesta (YouTube)\nAIPAL. Sähköisellä palautejärjestelmällä kootaan tutkinnon suorittajien mielipiteitä näyttötutkintoon hakeutumisesta, tutkinnon suorittamisesta sekä tarvittavan ammattitaidon hankkimisesta.\nHenkilökohtaistamisen ja osaamisen arvioinnin laadun kehittämishankkeessa tuotettu materiaali\nTilastoja näyttötutkinnoista v. 2006-2012 (xlsx)\nSuorittaneet tutkinnoittain v. 2012 (xlsx)


Käyttäjäkeskeisyys puhevammaisten tulkkauksessa - Theseus\nKäyttäjäkeskeisyys puhevammaisten tulkkauksessa\nBoman, Heidi (2019)\n36 sivua ja 2 liitettä\nOpinnäytetyöni tarkastelee puhevammaisten tulkkausta käyttäjäkeskeisyyden näkökulmasta. Työn keskiössä on puhevammaisten tulkkien työskentelyn havainnointi tulkkaustilanteessa sekä puhevammaisten tulkkauksen peilaaminen viittomakielen ja puhuttujen kielten tulkkauksen vakiintuneeseen käsitteistöön ja termistöön.\nTutkin käyttäjäkeskeisyyttä varjostamalla ennalta valitun puhevammaisen asiakkaan kolmea (3) tulkkia samassa tulkkausympäristössä. Varjostettavat tulkit olivat asiakkaan tulkkilistasta tilauksiin välitettyjä tulkkeja. Tulkkien varjostamiseen valmistauduin miettimällä kysymyksiä varjostamisen jälkeen toteutettuun haastatteluun. Varjostin tulkkeja samassa tilanteessa ja hyödynsin tätä vertailemalla tulkkien työskentelyä keskenään. Haastattelut toteutuivat tulkkien kanssa sekä erikseen että kaikki yhdessä.\nOpinnäytetyöni ensisijaisena tavoitteena oli tutkia käyttäjäkeskeisyyden toteutumista ja näkymistä puhevammaisten tulkkauksessa; miten tulkit huomioivat asiakkaan tarpeet tulkkaustilanteessa. Toisena tavoitteena oli muussa tulkkauksessa käytössä olevan käsitteistön, kuten simultaani ja konsekutiivitulkkaus, linkittäminen puhevammaisten tulkkaukseen. Lisäksi pohdin työssäni multimodaalisuuden merkitystä puhevammaisten tulkkauksessa.\nVarjostamisella ja haastatteluilla kerättyjä havaintoja vertailin omiin havaintoihini, joita olen tehnyt työskennellessäni vuosia puhevammaisten tulkkina. Keskeisenä havaintona pidän asiakkaan hyvää tuntemista sekä asiakkaan käyttämän kommunikointimenetelmän hyvää hallintaa. Tulkkaustilanne on aina tulkin ja asiakkaan välistä yhteistyötä.\nAsiasanat: käyttäjäkeskeisyys, puhevammaisten tulkkaus, puhevammaisten tulkit


Hovinranta 2 J, Anttola, Mikkeli (62 m2) - OP Koti\nHovinranta 2 J, Anttola, Mikkeli\nHUOLETONTA LOMAILUA SAIMAALLA\nMyynnissä lomahuoneisto Anttolassa suositulta Hovirannan alueelta. Tämä osake oikeuttaa 1/8 osaomistajuuteen kohteesta. Täällä pääset nauttimaan juuri pelkästään lomailusta ilman mökillä odottavaa työntekoa. Kohteessa sinua odottaa täysin varusteltu lomahuoneisto. Huoneistossa on kauttaaltaan yhtenäisen harmoninen värimaailma. Huoneistossa on olohuone-keittiö -yhdistelmän lisäksi kaksi tilavaa makuuhuonetta sekä kauniit kylpyhuone-, kodinhoito- sekä saunatilat. Olohuone ja keittiö yhdistyvät täällä sulavasti toisiinsa.\nTämä ja olohuoneen korkeus luovat ilmavuutta ja avaruutta sisätiloihin. Keittiön yhteydessä on myös ruokailuryhmä. Olohuoneen suurista ikkunoista aukeaa upeat Saimaa-postikorttimaisemat. Olohuoneesta sekä kodinhoitohuoneesta pääset suoraan terassille, josta avautuvat näkymät suoraan Saimaalle. Ja vain muutama askel, niin voit pulahtaa hyväkokoiselta laiturilta vilvoittavaan veteen. Tämä huoneisto sijaitsee lähimpänä rantaa. Uimarantaan on vain noin 50 metriä. Osakkaiden käytettävissä on myös kaksi soutuvenettä pelastusliiveineen. Etupihalla sijaitsee kaksi pistokkeellista autopaikkaa.\nAlueella on useita hyväkuntoisia metsäteitä- ja polkuja, joista osa on valaistuja. Nämä houkuttelevat virkistäytymiseen ja hoitamaan kuntoa lähiluonnossa. Lähettyvillä sijaitsee myös Anttolanhovi, josta löytyy erilaisia mahdollisuuksia loman viettoon, kuten ravintola, sisäuima-altaat, Frisbee-rata sekä kuntosali. Matkaa Mikkeliin kaikkien palveluiden ääreen on alle 25 kilometriä. Tämä kohde kutsuu rentoutumaan Suomen kauneimman vesistön äärelle.\nIlmoitathan tulostasi yleisesittelyyn, kiitos!\nHovinranta 2 J, 52100 ANTTOLA\nSiivous 15,00/kk. Sähkö 25,00/os/kk\nJääkaappipakastin, keraaminen liesi, liesituuletin, mikroaaltouuni, astianpesukone, kaapistot, irralliset kaapistot, kiinteät valaisimet.\nKeittiö: Lattia: Kivi Seinä: Maali. Olohuone: Lattia: Kivi Seinä: Maali. Makuuhuone 1: Lattia: Kivi Seinä: Maali. Makuuhuone 2: Lattia: Kivi Seinä: Maali. Sauna: Lattia: Laatta Seinä: Paneeli. Kylpyhuone: Lattia: Laatta Seinä: Laatta. Wc: Lattia: Laatta Seinä: Laatta.\nKiinteistö Oy Ulpukka\nMatin Kiinteistö- ja Koulutuspalvelut Oy/Matti Tervonen, Kiesitie 10 50600 Mikkeli p.050 3849049\nAntennitaajuusmuutos 2016. K-huoneiston lattialämmityksen termostaatti 2017. Listoitusrakojen korjauksia 2017. Ulkoseinien ja lattiarajan kittisaumojen uusintaa 2017. Paikallisia huoltomaalauksia 2017. IV-kanavien puhdistus, puhallin moottorit, ilmamäärät 2018. Ilmalämpöpumput 2019. Huoneiston I katon korjaus/kaatunut puu 2020. Terassien ja laiturien korjausta vuosittain. Tonttipuiden poisto (arboristin suunnitelma) 2021.\nTulevat korjaukset: Takkojen nuohous 2021. Saunojen lauteiden uusiminen tarvittaessa. Kylpyhuoneiden laattasaumojen uusiminen. Julkisivujen huoltomaalausta. Korjauksia Raksystemsin laatiman korjaussuunnitelman mukaisesti.